Рамазон дунё бўйлаб одимламоқда - Hidoyat.uz\nРамазон дунё бўйлаб одимламоқда\nАсосий саҳифа Мақолалар Рамазон дунё бўйлаб одимламоқда\nЧоп этилди May 7, 2019 Рамазон дунё бўйлаб одимламоқдаda fikr bildirishni o'chirish\nШаҳар кўчалар ялтироқ материаллар, фонуслар ва рангли чироқлар билан безалади. Рамазон учун махсус фонусни мисрлик усталар рангли ойна ва металлдан ясашади. Уларнинг энг каттасининг баландлиги икки метргача бўлади. Фонуснинг ўртасига илгари шам ёки машъал ёқиб қўйишган. Ҳозир эса асосан электр чироғи айланиб турадиган хитой фонуслари сотилади.\nКечқурун, кун ботганидан сўнг кўча юзига катта чодир ўрнатилади ва истаган кишиларни бепул овқатлантираверади. Уларни асосан, сиёсатчилар, бизнесменлар, актёрлар ва шуларга ўхшаган ўзига тўқ кишилар ташкил этади.\nРамазон ойида Мисрда турмуш тарзи буткул ўзгаради. Айниқса, бу Қоҳира ва Александрияда сезилади. Кундузлари шаҳар кўчалар бўм-бўш, кафелар, ресторанлар ёпиқ бўлади. Кун ботгандан сўнг ҳаёт қайнай бошлайди – ҳамма ифтор қилишга ва намозини вақтида ўқишга шошилади. Ҳатто энг йирик савдо марказлари ҳам ифтор ва намоз вақтида ходимлари ифтор қилиб намоз ўқиб олишлари учун ишни тўхтатиб туради. Тун давомида эса кўчалар одамга тўла бўлади, ҳар тарафдан мусиқа садолар эшитилади ва мева, ширинлик, турли-туман пишириқлар, салатлар сотувчиларнинг бақир-чақири эшитилиб туради\n“Баваб” деганлари саҳар чоғида одамларнинг эшикларига уриб “Эй ухлаётганлар, уйғонинглар! Рамазони кариманинг саҳарлик вақти кирди!” деб жар солади.\nИфторга одамларни тўпдан ўқ отиб ёки қўнғироқлар чалиб чақиришади. Бу вақтда ҳамма ресторанлар катта чегирмалар қилади. Йўл бўйидаги савдо расталари камбағалларга ва муҳтожларга текин овқатлар тарқатади. Ўша расталарнинг ёнидан ўтаётган исталган киши тўхтаб ифтор қилиб кетиши мумкин. Ифтор вақти радио ва телевидение орқали ҳам эълон қилинади. Мисрликларнинг қизиқ анъаналардан бири – шом намозидан олдин ўтиб кетаётган автомобиллар ойнасидан ифторга ейиладиган егуликлар жамланмаси муҳтожлар эшиги олдига қўйиб кетилади.\nТуркларнинг аксари рамазон рўзасини тутади. Шу боисдан одатдаги туркия ҳаётида ўзгаришлар юз беради.\nКун давомида кўплаб қҳавахона ва чойхоналар ҳатто сайёҳлар учун ҳам ёпилади. Чууки рўзадорлар ифторга улгуриш учун қисқа иш графигига ўтади.\nТуркияда бир неча йилдан бери Рамазон ойида “тез овқатланиш чодирлари” фаолият кўрсатади. Рамазон бошлангани заҳоти Истамбул шаҳри раҳбарияти кам таъминланганлар ҳамда бирор сабаб билан ифтор вақти уйига етиб олишга улгурмайдиганлар учун иссиқ ифторликлар ташкил этади. Уларда аксаран талабалар ишлайди. Одамлар тоза ҳавода роҳатланиб овқатланиб. суҳбатлашиб ўтиришлари, концертларни, театр томошаларини кўришлари, ярмаркаларни айланишлари учун шундай қилинади.\nРамазон байрамида шаҳар муниципалитети мастер-класс, қўғирчоқ спектакли, театрлашган саҳналар ва бошқа маданий тадбирларни ҳам ташкиллаштиради.\nАнъанага кўра, шаҳар аҳолисининг баъзиларига уйқу зўрлик қилиб саҳарликсиз қолиб кетмасин деган мақсадда саҳар вақтида жарчилар барабан чалиб рамазонни мадҳ этувчи қўшиқларни баланд овозда куйлайди. Ифтор вақти кираётганда масжидлар минорасида олов ёқилади ва кўплаб шаҳарларда тўплардан ўқ отилади. Шунинг билан бирга муҳтожларга турмуш учун энг зарур ашёларга тўлдирилган “Рамазон пакети” совға қилинади.\nМасжидлар, шаҳар кўчалари, кафелар ва ҳатто дарахтларга ҳам рангли чироқлар, турли гулчамбарлар билан оро берилади.\nПокистонда шариатга қаттиқ амал қилингани боис ресторан, кафе ва шунга ўхшаш нарсалар ёруғ вақтда қатъиян ишламайди. Темир йўл вокзаллари ва аэропортларда фақат йўловчиларга хизмат кўрсатадиган кафелар бундан мустасно. Кўчада ейиш ва ичиш тақиқланган – қоидабузар ойнинг охирига қадар қамоқда ўтиради.\nСаҳарлик ва ифторлик вақти миноралардан чақириб эълон қилинади. Демак, уларнинг вақтини ўтказиб қўйиш ҳоллари бўлмайди.\nРамазон ойида кам таъминланган кишилар асосий озиқ-овқатларини арзон нархларда олсин учун махсус “Рамазон бозори” ташкил этилади. Ойнинг охирида эса ҳаммаси текин тарқатилади.\nРамазоннинг биринчи жумасида марҳумларнинг ётган жойлари зиёрат қилинади. Бу тадбирда фақат эркаклар иштирок этади. Покистонда аёлларнинг қабристонга бориши мумкин эмас.\nРамазон бу – катта чегирмалар ойи. Нархлар худди Европа ва Шимолий Америкада рождестово байрами олдидан чегирилгани каби чегирилади. Шунинг билан бирга, анъанага кўра, Ийд ул-Фитр байрами олдидан янги кийим харид қилинади, қариндошларига ва яқинларига совғалар берилади. Шундай қилиб, Рамазон тунларида бозорлар ва савдо марказлари харидорлар билан жуда ҳам гавжум бўлади.\nОйнинг охирги ўн кунлигида шаҳар кўчаларида ва қишлоқларда қоплаб текинга ун тарқатилади. Ундан истаган киши олиши мумкин. Бу тадбирни давлат ташкил қилади ва биринчи ўринда муҳтожларга тарқатишга эътибор қаратилади. Аммо унни олувчилардан ҳеч ким ҳеч қандай ҳужжат сўрамайди. Уни одамлар ўзаро ишонч асосида оладилар.\nРамазон киришидан бир неча кун олдин аёллар идиш-товоқларини, ошхона анжомларини ва шкафларини қайта ювиб оладилар, кейин эса уйни безашади.\nМароккода муборак Рамазон ҳавоси тахминан икки ҳафта олдиндан сезила бошлайди. Кўчаларда хилма хил нарсалар сотадиган сотувчилар пайдо бўлади. Дўконлар турли хил чироқлар ва қоғоздан ясалган юлдузчалар билан безалади. Масжидларнинг эшикларига Қуръони карим оятлари ва ҳадиси шарифлар битилган матолар илинади. Рамазон ойида иш вақти хийла қисқаради.\nМуборак ойнинг киргани сирена чалиб эълон қилинади. Сирена овозини эшитган одамлар бир-бирини улуғ байрам киргани билан қутлайдилар. Болалар хурсандчилик билан шаҳар кўчалари бўйлаб югуради ва Рамазон ҳақида қўшиқлар куйлайди. Болалар қўшиғи тонггача жаранглаб туради.\nСаҳар вақтида жарчилар минораларга кўтарилади ва одамларни саҳарлик қилишга уйғотади.\nМарокколикларнинг қизиқ одатларидан бири, улар ўтганларининг зиёрати учун қабристонга Рамазоннинг 27 куни боради. Одамлар қабристонга етиб боргунга қадар қашшоқларга меҳрибонлик қилиб егуликлар тарқатиб боради. Ана шу кунда қабристонни тозалаб, ўсимликларни парвариш қилиш мумкин.\nНеча асрлардирки, рўзанинг вақти киргани ва тугагани Сурияда тўпдан ўқ отиб хабар қилинади.\nСаҳарлик киргани ва ифторлик бўлганини эълон қилайтган электирон нашрлар ва босма оммавий ахборот воситалари ҳали ҳам ана шу эски анъанани ўтмишнинг қаърига улоқтириб юбора олгани йўқ. Дамашқ аҳли ҳали ҳам ҳар оқшомда неча асрлар бурунгидек, тўпнинг ўқ отган овозини сабрсизлик билан кутиб ўтиради.\nРамазонда ёлғиз овқатланиш мумкин эмас. Кимдир агар бирор сабаб билан овқат тайёрлай олмай қолса, оқшом вақти ҳисобсиз ресторанлар очилади ва фақат Рамазонда бериладиган овқатлар тарқатилади.\nБу вақтда юлдузлар ва янги ойнинг ўткир ўроғи тасвири туширилган махсус ёритгич билан безалган ресторан ва кафелар швед столи услубидан фойдаланади.\nТаомлангандан кейин, сурияликлар айтганидек, “тун кунга айланади” ва минглаб одамлар кўчага чиқади ва ҳамма жойда байрам кайфияти ҳукмронлик қилади.\nСаҳар вақти яқинлашганда барабанлар чалиниб одамлар саҳарликка уйғотилади. Барабанчилар бутун шаҳарни айланиб чиқади.\nРамазон кунларида давлат ташкилотлари, университетлар ва мактабларнинг иш тартиби ўзгаради.\nРамазонда газета-журналларда махсус “Рўза тута оласизми?” деган тест-ўйинлар эълон қилинади. Телевидениеда эса одамларни очликдан чалғитадиган турли телесериаллар намойиш этилади. Ҳар йили Рамазондан олдин йигирмага яқин янги сериал яратилади.\nДамин ЖУМАҚУЛ тайёрлади.\nЎзбекистонлик қори АҚШда хатми Қуръонни бошлади\n«Вақф» фонди Қашқадарёда эҳтиёжмандларга 40 млн сўмлик кўмак кўрсатди\nНеча кундирки, на йиғлашни биламан, на хурсанд бўлишни. Ҳамкасбим дабдабали …\nАёллари иффатли юртнинг эркаклари забардаст булур\nНақл қилинишича, ўзга мамлакатларни босиб олишни режалаштирган бир ҳукмдор аввал …\nЭри Россияга кетган аёл: «Шайтоннинг гапига кириб, гуноҳ қилишимга сал қолди»\n“Эрим Россияда. Қариндошларимдан келадиган ёрдам ҳам тугаган, эрталабки чойимизга бир бурда …\nПайғамбар соллаллоҳу алайҳи ва салламга муҳаббат\nПайғамбар соллаллоҳу алайҳи ва салламга ёрдам ва кўмак бериш, у …\nБоболар демишки… Тилдан бошга бало келиши баёнида\n– Сафиҳ эр тили ўз боши душмани, Тилиндин тўкулди телим …\nПрезидентимиз Мурожаатномаси илм-маърифат тарқатишга мустаҳкам замин бўлади\n24 январь куни муҳтарам Президентимизнинг Олий Мажлисга Мурожаатномалари бугунги кундаги …\nМусофир кишининг намози ҳақида қисқача маълумот берсангиз?\nБир киши уч кеча-кундузлик (≈96 км) масофани ният қилиб, ўз шаҳридан чиқса мусофир ҳисобланади. Қасд қилган жойига боргандан кейин, 15 кун ёки ундан ортиқ вақт туришни ният қилса муқим (мусофир бўлмаган) киши ҳукмида бўлади. Аммо 15 кундан оз муддатда қайтиш режаси бўлса ёки қачон қайтиши номаълум бўлса, мусофир ҳукмида қолади.\nШариатимизда мусофирга тегишли алоҳида ҳукмлар мавжуд бўлиб, уларнинг баъзилари қуйидагилар:\nМусофир тўрт ракатли фарз намозларни қисқартириб икки ракат қилиб ўқийди. Агар тўрт ракат қилиб ўқиса макруҳ бўлади. Чунки, Аллоҳ таоло томонидан берилган қулайлик ва имкониятдан юз ўгирган бўлади. Суннатларни тўлиқ ўқийди. Шом ва витр намозларини эса ўз ҳолича уч ракат ўқийди.\nМусофир муқимга тўрт ракатли намозда иқтидо қилса, тўрт ракатни тўлиқ ўқийди, аммо муқим мусофирга иқтидо қилса, мусофир салом бергандан кейин, муқим ўрнидан туриб, яна икки ракаат ўқийди. Мусофир киши имом бўлганда, иқтидо қилгувчиларга мусофирлигини билдириши керак бўлади.\nМусофир мусофирликдаги қазо бўлган намозларини қаср қилиб, муқимликдаги қазоларини эса тўлиқ қилиб ўқийди. Мусофир маҳсига уч кеча-кундуз масҳ тортиши мумкин. (Ҳидоя китобидан). Валлоҳу аълам.\nҲурматли фатво ҳайъати, Шариатимизга кўра тирик инсоннинг тана аъзосини кўчириш мумкинми? Ёки бирор киши вафотидан кейин ўз тана аъзосини бировга ўтказилишига рухсат бериб, васиятнома ёзган бўлса вафотидан кейин ўша инсоннинг тана аъзосини бошқа инсонга кўчириш мумкинми?\nАллоҳ таоло инсонни жонзотлар ичида мукаррам қилди. Бу ҳақда Қуръони каримда шундай марҳамат қилинади:\n“Дарҳақиқат, (Биз) Одам фарзандларини (азиз ва) мукаррам қилдик ва уларни қуруқлик ва денгизга (от-улов ва кемаларга) миндириб қўйдик ҳамда уларга пок нарсалардан ризқ бердик ва уларни Ўзимиз яратган кўп жонзотлардан афзал қилиб қўйдик” (Исро сураси, 70-оят).\nДемак, инсон ва унинг аъзолари мукаррам, ҳатто вафот этган кишининг ҳукми ҳам шундайлигича қолади, яъни вафот этган кишининг жасадини хўрлаш ёки бирор аъзосини кесиб олиш катта гуноҳ саналади.\nИнсон аъзоларини сотиш жоиз эмас, чунки у савдо моли ҳисобланмайди. Инсон аъзолари мулк эмас, уни сотишга шаръан рухсат берилмайди, эваз ҳам олинмайди, чунки бу мулкида бўлмаган нарсани сотишдир. Худди шундай, инсоннинг аъзолари ворисларига ҳам мулк эмас, улар ҳам маййитнинг аъзоларини сота олмайдилар.\nОдам аъзоларини сотиш унинг ҳурматига, мукаррамлигига зид келади.\nШариатимиздаги яна бир асл қоида: мусулмон киши хоҳ тирик, хоҳ ўлик бўлсин унга жароҳат ёки кесиш билан озор бериш ҳаром ҳисобланади. Ана шу қоидадан бошқасига ўтиш ёки истисно қилишга мажбур қиладиган далил бўлмаса, асл қоида ўз ҳолида қолади.\nУламолар инсон аъзоларини трансплантация қилиш (кўчириш) амалиётининг жоизлигига “инсонга манфаат бериш ва ундан зарарни даф қилиш” шаръий қоидасини асос қилиб олганлар. Ушбу қоидага биноан амалиёт жараёнида бошқа бир инсонни ҳалокатга дучор қилмаслик шарт бўлади.\nБу амалиётни бажаришда бошқанинг ҳаёти учун жуда катта манфаат борлиги сабаб ўз аъзоларини олиб, муҳтожга қўйишга рухсат берилиши инсоннинг аъзолари муккаррам эканини сақлаш тушунчасига зид эмас. Икки тараф мувофиқ келган тақдирда қуйидаги шартлар асосида аъзони кўчириш амалиёти мумкин бўлади:\n1. Бирор аъзосини ҳадя қилувчи одамнинг аъзоси олинганда унинг ҳаёти хавф остида қолмаслиги;\n2. Ўз аъзосини ҳадя қилувчи одам ихтиёрий равишда бўлиши, ҳеч ким томонидан мажбур қилинмаслиги;\n3. Аъзонинг кўчирилишига сабаб ҳақиқатан ҳам муҳтож бўлган беморнинг касаллиги тиббиёт жиҳатидан фақат шу йўл билангина тузалиши мумкин деган хулосага келинган бўлиши;\n4. Аъзоси олинаётган ва янги аъзо қўйилаётган икки тараф учун ҳам жарроҳлик амалиёти муваффақиятли тарзда ўтиши ва кутилган натижага эришилиши тажрибаларда кузатилган ва унга ишонч ҳосил қилинган бўлиши зарур.\nКўчириш мумкин бўлмаган аъзолар:\n– бир инсоннинг насли бошқасига ўтишига сабаб бўладиган ирсий аъзолар (эркак ва аёлнинг жинсий аъзолари), шу сифатларни ташувчи ва ҳомилага сабаб бўлувчи аъзолар;\n– инсоннинг яшашига бевосита боғлиқ бўлган юрак каби аъзолар;\n– инсоннинг тўкис яшашига билвосита боғлиқ бўлган кўз қорачиғи каби аъзо;\nУмуман, инсон шаъни, обрўси ва ҳаётига салбий таъсир кўрсатадиган тиббий амалиётларнинг барчаси шаръан таъқиқланади.\nЮқорида зикр қилинган, аъзоларни зарурат бўлганда кўчиришга бир нечта шартлар қўйилмоқда. Энг муҳим нуқта – аъзо кўчирилганда ҳам сотилмайди, балки табарруъ (эҳсон) қилинади.\nЭнди баъзида қулоққа чалиниб қоладиган болаларни ўғирлаш ва уларнинг тана аъзоларни сотиш ҳолатларида бир нечта катта гуноҳлар жам бўлади. Бу ерда одамнинг жонига қасд қилиш бор. Қуръони каримда бир одамни ноҳақ ўлдириш барча одамларни ўлдиришга баробарлиги айтилган. Бунинг устига шариатимизда мол (товар) деб ҳисобланмаган нарса (одам аъзолари)ни сотиш – ҳаром пул топишдир. Бундай жирканч гуноҳга қўл урадиган кимсаларни агар тавба қилмасалар, дунёда хорлик ва охиратда аламли азоб кутади. (Манба: Робититул Оламил Исломий ҳузуридаги Ислом Фиқҳи Академияси қарори ҳамда Ўзбекистон мусулмонлар идорасининг фатвоси) Валлоҳу аълам.\nАллоҳ таоло бошлаган ишларингизни хайрли қилсин. Саволим шуки, саломга алик олмаслик гуноҳ деб эшитдим. Шу тўғрими?\nСалом бериш суннатдир. Саломга алик олиш вожибдир. Икки мўмин бир-бирига дуч келганида, хоҳ таниш, хоҳ нотаниш бўлсин, салом беришлари савобли ишлардан ҳисобланади.\nСаломни «Ассалому алайкум» ёки «Ассалому алайкум ва раҳматуллоҳи ва баракотуҳ» деб тўлиқ айтиш лозим. Жавобда «Ва алайкум ассалом» ёки «Ва алайкум ассалом ва раҳматуллоҳи ва баракотуҳ» дейилади. Аллоҳ таоло марҳамат қилади:\nوَإِذَا حُيِّيتُمْ بِتَحِيَّةٍ فَحَيُّوا بِأَحْسَنَ مِنْهَا أَوْ رُدُّوهَا إِنَّ اللَّهَ كَانَ عَلَى كُلِّ شَيْءٍ حَسِيبًا\n«Қачон сизларга бирор саломлашиш (ибораси) билан салом берилса, сизлар ундан чиройлироқ қилиб алик олингиз ёки ўша (ибора)ни қайтарингиз. Албатта, Аллоҳ ҳар бир нарсани ҳисобга олувчи зотдир» (Нисо сураси, 86-оят).\nعَنْ أَبِي أُمَامَةَ بْنِ سَهْلٍ ، عَنْ أَبِيهِ ، قَالَ : قَالَ رَسُولُ اللَّهِ صَلَّى اللَّهُ عَلَيْهِ وَسَلَّمَ: «مَنْ قَالَ : السَّلامُ عَلَيْكُمْ كُتِبَتْ لَهُ عَشْرُ حَسَنَاتٍ ، وَمَنْ قَالَ: السَّلامُ عَلَيْكُمْ وَرَحْمَةُ اللَّهِ كُتِبَتْ لَهُ عِشْرُونَ حَسَنَةً ، وَمَنْ قَالَ: السَّلامُ عَلَيْكُمْ وَرَحْمَةُ اللَّهِ وَبَرَكَاتُهُ كُتِبَتْ لَهُ ثَلاثُونَ حَسَنَةً» (رَوَاهُ الطَّبَرَانِي فِى الْمُعْجَمِ الكَبِيْرِ)\nАбу Умома Суҳайл ибн Ҳанифдан, у отасидан ривоят қилади: «Набий (соллаллоҳу алайҳи ва саллам): «Ким “Ассалому алайкум” деса, унга ўнта яхшилик бор, ким “Ассалому алайкум ва раҳма-туллоҳ” деса, унга йигирмата яхшилик бор, ким “Ассалому алайкум ва раҳматуллоҳи ва баракотуҳ” деса, унга ўттиз яхшилик бор”, дедилар» (Имом Табароний “Муъжамул кабир”да ривоят қилган).\nАбдуллоҳ ибн Ҳорис разияллоҳу анҳу: «Агар бир киши бир қавмга салом берса, унга бир даража фазл бўлади. Агар қавм унга алик олмаса, фаришталар унга алик олишади вау қавмни лаънатлашади», – деган.\nАгар бир киши бошқа кишига бировдан салом айтиб юборса, ўртадаги одам саломни етказса, дарҳол жавоб бериш вожиб. Агар мактубда салом битилса, у ҳолда ҳам жавоб лозим бўлади. Баланд овозда салом берилади ва жавоб ҳам салом берувчига эшиттирилади. Набий саллаллоҳу алайҳи ва саллам: «Саломни ораларингизда ёйинглар», деганлар. Зеро, салом бериш билан бир-биримизга соғлик ва тинчлик неъматларини тилаймиз. Валлоҳу аълам.\nМен деярли ҳар куни уйқудан уйғонсам кийимимда намликни кўраман. Уни мазий, деб қасд қилиб таҳорат билан намоз ўқийман. Тушда эҳтилом бўлганини эсласам ёки кўпроқ намликни сезсам ғусл қиламан. Ўзи уйғоқлигимда ҳам мазий келиш ҳолати кўп кузатилади. Шунинг учун уйғониб ўша доғни кўрсам ғусл қилмаяпман. Бу ишим тўғрими?\nУйқудан турган киши эҳтиломни эсласа ҳамда кийими ва баданида маний ёки мазийни топса, ғусл вожиб бўлади. Шунингдек, эҳтиломни эслай олмаса ва ухлаётганда жинсий аъзоси қўзғалмаган бўлса, уйқудан туриб намликни топса, ғусл вожиб бўлади. Агар ухлаётганда жинсий аъзоси қўзғалиб турган бўлса, ўйғониб намликни топса, ғусл вожиб бўлмайди. Чунки қўзғалиш мазий чиқишига сабаб бўлади. Намликнинг мазий экани устун қўйилади” (“Мароқил Фалаҳ”)\nБу масалада қуйидаги ҳолатлар бўлиши мумкин:\n1) Кийими ёки баданида намлик топган киши эҳтиломни эсласа ва намлик мазий эканини аниқ билса ёки маний-мазийлигида шак қилса ҳам, ғусл вожиб бўлади.\n2) Кийими ёки баданида намликни топган киши эҳтиломни эслай олмаса қуйидаги ҳолатлар бўлади:\nА) намлик мазий эканини аниқ билса, унга ғусл вожиб эмас;\nБ) намлик маний ёки мазий эканида иккиланса, Имом Абу Юсуф (токи эҳтиломни эслай олмас экан) ғусл вожиб бўлмайди деганлар. Имом Абу Ҳанифа ва Имом Муҳаммад эса ғусл вожиб бўлади, дейишган (“Фатовои ҳиндия”).\nИбодат бобида масаланинг эҳтиёти олингани учун чиққан намлик маний бўлган ва тана ҳарорати билан ўзгаришга учраган, дейилади. “Уйқудан турган киши кийимида маний ёки мазийни кўрса, унга ғусл вожиб бўлади” (“Мухтасарул виқоя”, “Ал-Мухтор лил фатво”).\nБу ўринда тушида эҳтилом бўлганини эслай олиши муҳим эмас. Чунки ҳадиси шарифда бундай дейилган:\nعن عائشة قالت: «سُئِلَ رسولُ اللهِ صلى اللهُ عليه وسلَّمَ عن الرجلِ يَجِدُ البلَلَ ولَا يَذْكُرُ إِحْتِلَامًا قال يَغْتسِلُ وعن الرجلِ يَرَى أَنه قد احْتَلَمَ ولا يَجِدُ البللَ قال «لَا غُسْلَ عليه» (أخرجه أبو داود وأحمد والدارقطني والبيهقي)\nОиша онамиздан ривоят қилинади: “Расулуллоҳ саллаллоҳу алайҳи васалламдан “Уйғонганда намликни кўриб, эҳтилом бўлганини эслай олмаган киши” ҳақида сўралди. У зот: “Ғусл қилади“, дедилар. “Эҳтилом бўлганини эслай оладию, лекин намликни кийимидан топа олмайдиган киши” ҳақида сўралганда, у зот: “Унга ғусл қилиш вожиб эмас“, деб жавоб бердилар” (Имом Абу Довуд, Имом Аҳмад, Имом Дорақутний ва Имом Байҳақийлар ривоят қилишган). Валлоҳу аълам.


Шавкат Мирзиёев Ўзбекистоннинг энг катта бойликларидан бирининг захирасини маълум қилди - XABAR.INFO\nШавкат Мирзиёев Ўзбекистоннинг энг катта бойликларидан бирининг захирасини маълум қилди\nПрезидент Шавкат Мирзиёев Тошкент вилояти Халқ депутатлари кенгашида иштирок этмоқда. Давлат раҳбари йиғилиш давомида геология соҳасида амалга оширилаётган ишлар бўйича маълумот бериб ўтди.\n— Биз охирги ўн йилда геология билан шуғулланмай қўйгандик. Илм ҳам йўқ бўлди, хатто геология музейини ҳам бузиб ташлаганмиз. Илгари Ўзбекистон собиқ иттифоқда соҳа бўйича биринчи ўринда бўлган.\nМен давлат бошқарувига келганимдан сўнг ўн кун ўтгач, у вақтда ҳали президент вазифасини бажарувчи сифатида геология соҳасини ривожлантириш бўйича қарорни имзолаган эдим. Ҳозир ўша ташаббуснинг мевасини кўра бошладик, 400 минг тонна мис олишнинг уддасидан чиқдик.\nҲозир дунёда нима ривожланяпти? Замонавий технологиялар, электромобил ишлаб чиқариш кучайиб боряпти. Битта электромобилга қанча мис кетишини билсангиз, ўн йилдан сўнг унинг қадри қанчалик ошишини билиб оласиз. Бизга Аллоҳнинг ўзи мададкор бўлиб турибди.\nҲозир битта рақам айтаман, Ўзбекистонда 44,7 миллион тонна мис захираси бор. Тўғри, бизнинг конларимизда миснинг улуши у қадар катта эмас, аммо уни қайта ишласа бўлади.\nҲозир Орол тубида геология разведка ишлари олиб бориляпти. Нима учун Каспийда бор конлар Оролда бўлмаслиги керак? Қидиряпмиз, янада чуқурроқ тушяпмиз ва табиий бойликларимизни топяпмиз. Аммо ҳозирча рақамларга тўхталмай турган маъқул. Вақти келганда ҳаммасини маълум қиламиз, — деди Президент.\nСурхондарёда ЙПХ ходими «Ласетти»сида пастликка тушиб кетди


Газета Норма маслахатчи / 2015 год / № 5 / Суд иши\nМЧЖ (Сотувчи) ва хусусий фирма (Сотиб олувчи) 20 млн сўмлик товарларнинг олди-сотдиси юзасидан шартнома тузишди. Шартномага кўра, товар олдиндан тўлов тўланган кундан эътиборан, 10 кун ичида етказиб берилиши керак. Шартнома шартларига мувофиқ, Сотиб олувчи шартнома имзоланган кундан эътиборан 5 кунлик муддат ичида шартномада кўрсатилган умумий сумманинг 50%и миқдорида олдиндан тўлов тўлашни амалга ошириши, қолган 50%ини эса, маҳсулот етказиб берилган кундан эътиборан 30 кун ичида тўлаши лозим. Сотиб олувчи 50%ли олдиндан тўлов тўлашни шартномада назарда тутилган муддатларда амалга оширди. Сотувчи товарни вақтида етказиб берди, бироқ орадан 30 кун ўтган бўлса-да, Сотиб олувчи қолган суммани ўтказмади. Маҳсулот етказиб берилган кундан 60 кун ўтгач, Сотувчи қарзни тўлаш талаби билан Сотиб олувчига даъво билан мурожаат қилди. Сотиб олувчи даъвога жавоб бермади. Ана шунда Сотувчи 10 млн сўм (асосий қарз суммаси), 2,4 млн сўм (тўлов муддати ўтказиб юборилгани учун пеня), 124 минг сўм (давлат божи) ва 7 200 сўм (почта харажатлари) ундириш талаби билан хўжалик судига даъво аризаси киритди.\nХўжалик суди ўзининг ҳал қилув қарори билан МЧЖ даъво талабларини қисман қаноатлантирди. Мазкур иш апелляция ва кассация инстанцияларида кўриб чиқилмаган.\nСотувчи шартномада белгиланган мажбуриятларини тўлиқ бажарган ва маҳсулотни вақтида етказиб берган. Аммо Сотиб олувчи товар учун тўловни тўла ҳажмда тўламаган. Шу сабабли ҳам у 10 млн сўмни тўлаши, шунингдек олди-сотди шартномасига биноан, пеня ва суд чиқимларини тўлаши шарт.\nОлди-сотди шартномасига кўра, Сотиб олувчи олдиндан тўлов тариқасида 10 млн сўм тўлаган. ХФ вақтинча молиявий қийинчилик туфайли ҳозирги вақтда қолган 10 млн сўмни тўлай олмайди ва қарзни 2 ой мобайнида бўлиб-бўлиб тўлаш имконияти берилишини сўрамоқда.\nБиринчи инстанция суди иш материалларини ўрганиб чиқиб, даъвогарнинг важ-далилларини ҳамда жавобгарнинг эътирозларини тинглаб ва муҳокама этиб, қонун ҳужжатларининг қоидаларини таҳлил этгач, қуйидаги фактларни тасдиқлади:\n1) МЧЖ билан ХФ ўртасида 20 млн сўмлик товар юзасидан олди-сотди шартномаси тузилган;\n2) ХФ 10 млн сўм миқдоридаги олдиндан тўловни вақтида амалга оширган;\n3) МЧЖ 20 млн сўмлик товарни вақтида етказиб берган;\n4) судга даъво киритилгунига қадар Сотувчи Сотиб олувчига тўловни амалга ошириш талаби билан мурожаат этган, бироқ Сотиб олувчи эътирозга эътибор қилмаган;\n5) Сотувчи 10 млн сўмдан иборат асосий қарзни, тўлов муддати ўтказиб юборилганлиги учун 2,4 млн сўм миқдордаги пеняни, 124 минг сўм давлат божини ва 7 200 сўм почта харажатларини ундириб бериш тўғрисидаги даъво аризаси билан хўжалик судига мурожаат этган;\n6) олди-сотди шартномасида тўловни вақтида амалга оширмаганлик учун Сотиб олувчи Сотувчига тўлов муддати ўтказиб юборилган ҳар бир кун учун 0,4% миқдорида, аммо тўланмаган сумманинг 50%идан ошиб кетмайдиган миқдорида пеня тўлаши назарда тутилган.\nФуқаролик кодексининг (бундан буён ФК деб юритилади) 14 ва 324-моддаларига амал қилиб, қарз Сотиб олувчи томонидан эътироф этилгани муносабати билан, шунингдек ёзма далиллар билан тасдиқланган даъво талаблари асосли эканлигини ҳамда жавобгар важ-корсонларининг асоссизлигини инобатга олиб, суд шундай қарор қилади:\nасосий қарзга доир даъво талаблари тўлиқ ҳажмда қаноатлантирилсин ва жавобгардан даъвогар фойдасига 10 млн сўм ундирилсин;\nсуд харажатлари жавобгардан тўла ҳажмда ундирилсин.\n2,4 млн сўм миқдордаги пеняни ундириш борасида суд, бу талаб ФКнинг 324 ва 333-моддаларига мувофиқ асосли деб топди. Шу билан бирга, суд ФК 326-моддасининг қоидаларини эътиборга олган ҳолда пеняни камайтириш ва уни 1 млн сўм этиб белгилаш мумкин деб ҳисоблади. Бинобарин, МЧЖ даъво аризаси қисман қаноатлантирилди.\nФКнинг 236-моддасига биноан, мажбуриятлар мажбурият шартларига ва қонун ҳужжатлари талабларига мувофиқ лозим даражада бажарилиши керак. Олди-сотди шартномасига кўра, тарафлардан бири (Сотувчи) ўз товарини иккинчи тарафнинг (Сотиб олувчининг) мулкига бериш мажбуриятини олган, Сотиб олувчи эса бу товарни қабул қилиб олиш ва унинг учун муайян пул суммасини тўлаш мажбуриятини зиммага олган. Сотиб олувчи товар учун тарафлар келишуви билан белгиланган нархда ҳақ тўлаши шарт. Шу сабабли ҳам, асосий қарзни тўлаш ҳақидаги даъво талаби батамом асослидир.\nФК 333-моддасининг биринчи қисмига асосан қарздор айби бўлган тақдирда мажбуриятни бажармаганлиги ёки лозим даражада бажармаганлиги учун, агар қонун ҳужжатларида ёки шартномада бошқача тартиб белгиланган бўлмаса, жавоб беради. Мажбуриятларни ижро эттириш усулларидан бири неустойкадир. Мажбурият бажарилмаган ёки лозим даражада бажарилмаган тақдирда қарздор кредиторга тўлаши лозим бўлган, қонун ҳужжатларида ёки шартномада белгилаб қўйилган пул суммаси неустойка деб эътироф этилади. Неустойка жарима ёки пеня шаклида ифодаланади.\nМажбуриятнинг ижро муддати ўтказиб юборилганда қарздор томонидан тўланадиган ҳамда мажбуриятнинг ижро этилмаган қисмига нисбатан муддати ўтказиб юборилган ҳар бир кун учун фоиз нисбатида ҳисобланадиган неустойка пеня дейилади. Олди-сотди шартномасида тўлов вақтида тўланмаганлиги учун Сотиб олувчи Сотувчига ўтказиб юборилган ҳар бир кун учун 0,4% миқдорида, лекин тўланмаган сумманинг 50%дан ошиб кетмайдиган миқдорда пеня тўлаши назарда тутилган.\nШуни таъкидлаш жоизки, ФКнинг 326-моддасига мувофиқ суд қуйидаги ҳолатларни эътиборга олган ҳолда неустойка миқдорини камайтиришга ҳақлидир:\nқарздор мажбуриятни қай даражада бажарганлиги;\nмажбуриятда иштирок этаётган тарафларнинг мулкий аҳволи;\nБунда суд камайтиришга ҳақли бўлган неустойканинг энг кўп ёки энг кам миқдори қонун ҳужжатларида назарда тутилмаган. Бу миқдор ФК 326-моддаси инобатга олинган ҳолда белгиланади. Шу сабабли суд даъво талабларини қисман қаноатлантириш ҳақида ҳал қилув қарори қабул қилган.\nШуни эътиборга олиш керакки, агар ХФ МЧЖнинг судловга қадар тартибда арз қилинган даъвосини қаноатлантирганида эди, ХФнинг пеня ва харажатларни тўлашига ҳожат бўлмас эди. Энг аввало, Сотиб олувчи Сотувчига олди-сотди шартномасига етказиб берилган товар учун ҳисоб-китоб қилиш муддатини узайтиришни назарда тутувчи ўзгартишлар киритиш хусусида битим тузишни таклиф этиши лозим эди. Қолаверса, мажбуриятларни бажариш ва таъминлашнинг ФКда назарда тутилган ҳар хил усулларидан, шу жумладан қарз олиш, қарз ҳисобига тенг қийматдаги мол-мулкни бериш, кафиллик ва бошқа усуллардан фойдаланиб, ХФ ортиқча чиқимдан бемалол қутилиб қолган бўлур эди.


Шавкат Мирзиёев “Фарғона механика заводи” масъулияти чекланган жамиятида кичик саноат зонаси ташкил этиш, янги маҳсулотлар ишлаб чиқариш лойиҳалари билан танишди. Бу ҳақда ЎзА хабар тарқатди.\nФарғона шаҳридаги “Мадад” масъулияти чекланган жамияти томонидан суюлтирилган газ учун цистерналар ва қишлоқ хўжалиги маҳсулотларини ташишга мўлжалланган тиркамалар ишлаб чиқариш лойиҳаси тақдимоти ўтказилди. Лойиҳа қиймати 40 миллиард сўм бўлиб, 30 миллиард сўми "Капиталбанк" акциядорлик тижорат банки кредити, қолгани корхонанинг ўз маблағидир.\n100 иш ўрни ташкил этиладиган корхона 2018 йилда ишга туширилади. 2020 йилда бу ерда экспорт ҳажми бир йилда 1,5 миллион долларга етказиш мўлжалланган.\nМикроГЭСнинг қуввати 50 кВт бўлган 2 тажриба нусхаси институт олимлари томонидан “Фарғонаазот” ОАЖ ва Марғилон трактор таъмирлаш корхонаси билан ҳамкорликда Фарғона шаҳридан ўтувчи Марғилонсойга қўйилиб, тажриба-синовдан ўтмоқда. МикроГЭСлардан олинаётган электр энергия шаҳарнинг Каштанзор кўчаси, "Марғилонсой" тўйхонаси ва “Ҳамкорбанк” ҳудудларини ёритишда ишлатилмоқда.\nШу ерда Фарғона шаҳридаги “Осиё олмос файз” корхонасининг лок-бўёқ, темир ва бетон кесиш мосламаларини тайёрлаш, “Turon mega fayz” жамиятининг гипсокартон, ПВХ гранулалар, ПВХ плёнка ва пластмасса буюмлар, “Uzsalaman” қўшма корхонасининг эркаклар, аёллар ва болалар пойабзаллари, “Big Bilding Capital Group” корхонасининг саноат чангини ушлаб қолувчи фильтр материаллари, иссиқхона каркас қисмлари ишлаб чиқариш лойиҳалари, "Ўзфармсаноат" акциядорлик концерни томонидан 2017-2018 йилларда вилоятда фармацевтика саноатини ривожлантириш манзилли дастури тақдимотлари ўтказилди.\nФарғонада ҳайдовчи бошқарувни эплай олмаслиги натижасида йўловчи ҳалок бўлди\n14:55 / 16.06.2018


26 Октябрь 10:08\nNUR-SULTAN. Kazinform - Охирги икки ойда Қозоғистонда коронавирусдан ўлим даражаси 4,8 бараварга камайди. Бу ҳақда бугун Ҳукумат йиғилишида Қозоғистон Соғлиқни сақлаш вазири Aлексей Цой маълум қилди, дея хабар беради Kazinform мухбири.\n«Ҳозирда «яшил» зонада саккизта ҳудуд мавжуд: Жамбил, Манғистау, Туркистон, Aқтўбе, Ғарбий Қозоғистон, Aтирау, Алмати вилоятлари ва Чимкент шаҳри. «Сариқ» зонага бешта ҳудуд киради: Шарқий Қозоғистон, Қизилўрда, Қарағанди вилоятлари, Алмати ва Нур-Султан шаҳарлари», — деди вазир.\nУнинг сўзларига кўра, «қизил» зонага тўртта ҳудуд, хусусан, Ақмола, Қостанай, Павлодар ва Шимолий Қозоғистон киради. Репродуктивлик даражаси 0,96 фоизни ташкил қилади.\n«Умуман олганда, Қозоғистонда сўнгги икки ойда касалликка чалинганлар сони 4,5 баробарга, ўлим даражаси эса 4,8 баробарга камайди», — деди Aлексей Цой.


Ўзбекистон Ёзувчилар уюшмаси » ЮРАККА ЁЗИЛИШИ КЕРАК БЎЛГАН СЎЗЛАР\nАсосий Мақолалар ЮРАККА ЁЗИЛИШИ КЕРАК БЎЛГАН СЎЗЛАР\nБиз телевизор орқали мамлакатимиз Президенти Шавкат Миромонович Мирзиёевнинг Олий Мажлисга Мурожаатномасини эшитдик. Юртбошимиз гапларини бир вужудга айланиб тинглаётган депутатлар ён дафтарларига мурожаатномадан иқтибослар ёзаётганини кўриб кўнглимдан:\n– Фақат қоғозларга эмас, юракка ёзилиши, тафаккурга ёзилиши керак бўлган гаплар бу! – деган фикр ўтди.\nБундан икки йил аввал ёзган бир шеъримда “Бир ўзинг минг-миллион бўлиб яшайсан, “халқим” деганларга осон бўлмайди”, деган сатрлар бор эди. Шу лаҳзада Юртбошимиз аниқ таҳлиллари, улкан мақсадлари, айниқса, меҳр-муҳаббатлари билан ўттиз тўрт миллионли халқ даражасида, Ўзбекистон аталмиш улуғ мамлакат даражасида улканлашиб кетгандек туюлди. Ҳали бу Мурожаатномани англаш, ҳис этиш, “Бунда айтилган вазифаларни адо этишда менинг ўрним қаерда?” деган саволга жавоб топиш учун бироз бўлса-да Вақт керак. Чунки бу Мурожаатноманинг қамрови ниҳоятда кенг. Юртимизга файзу барака билан кириб келаётган 2019 йилга муҳтарам Президентимиз “Фаол инвестициялар ва ижтимоий ривожланиш йили” дея ном бердилар. “Инвестиция”, “ривожланиш” тушунчаларининг замирида фавқулодда бир қудрат, тинимсиз ҳаракат бор. Демак, келаётган 2019 йил биздан руҳий, маънавий, жисмоний безовталик, ҳаракат, янгиланишларни кутяпти. Юртбошимиз Мурожаатномаларида бир неча бор: “Кечаги кун ўтди”, “Кечагидай яшаб бўлмайди”, деган фикрни ўртага ташладилар. Кечаги кун нима дегани? Фикрий қарамлик, журъатсизлик, лоқайдлик, дангасалик… Демак, ана шу иллатлардан халос бўлиш учун куч топсаккина эртада яшаш, меҳнат қилиш ҳуқуқига эга бўлар эканмиз.\nГарчанд мурожаатномада эътибордан четда қолган бирор соҳа бўлмаса-да, касбимиз нуқтаи назаридан оналар, аёллар ҳақида айтилган фикрларга тўхталгим келди. “Оналар учун ижтимоий ҳимоя тизимини яратамиз”… Мурожаатномада айтилган бу гап оналарнинг, айниқса, бир умр “уйда ўтирган аёл” ёрлиғи билан яшаган, бир нечта фарзандларни қойилмақом қилиб тарбиялаб қўйган, ҳатто, икки-учталаб чемпион, лауреат ўғил-қизларга парвоз учун қанот берган оналарнинг бошини осмон, кўксини тоғ этгани аниқ. Чунки бундай оналарнинг меҳнати ҳукумат даражасида қадрланди дегани оналикнинг шарафлангани. Оналикнинг мартаба даражасига кўтарилгани. Бундан ташқари, фарзандлар камолоти йўлида айтилган ҳар бир фикр оналарни ўзларига ваъда қилинган яхшиликдан ҳам кўпроқ қувонтиради.\nМурожаатномада ёш авлодга таълим-тарбия беришнинг узлуксиз тизимини яратиш ҳақидаги фикрлар оналар учун Янги йил суюнчиси ўрнида бўлди, десак хато қилмаган бўламиз. Чунки айни пайтда хусусий ва давлат, шерикчилик асосидаги мактабгача таълим муассасалари кичкинтойларимизнинг 34 фоизинигина қамраб олар экан, Президентимиз келгуси йил бу рақамни 44 фоизга кўтариш режалаштирилаётгани ҳақида гапирганда залдаги қарсакларга “Зангори экран” олдидаги қанча ёш оналар қўшилди экан? Ахир, қайси она боласини ишончли қўлларга топшириб, хотиржам ишлагиси келмайди?\n“Ёшлар – келажагимиз” дастурини давом эттириш учун Янги йилда 2 триллион сўм миқдорда маблағ йўналтириш назарда тутилаётгани билагида кучи, юрагида ғайрати тошиб турган ўғил-қизларимизнинг ботиний қувватини аниқ мақсадларга йўналтириб юборгани ота-она кўнглини “Болам қаерда экан?” деган хавотирдан халос этгани билан қимматлидир.\nЯнги йилда битирувчиларнинг 20 фоизининг олий ўқув юртларига кириши назарда тутилаётгани тараққиёт учун ишонч, фаровонлик учун кафолат берадиган жамиятга кириб бораётганимизни далиллайди.\n2019 йилда ночор аҳволда яшаётган 1600 нафар кишиларнинг арзон уй-жой билан таъминланиши, 13 минг нафар аёлларни иш билан таъминлаш назарда тутилаётгани, онкологик касалликларни эрта аниқлаб, даволаш учун дастур яратишга эътибор қаратилгани… Хонадонларга тоза ичимлик суви келтиришиши, мамлакатимизни жиноятсиз ҳудудга айлантиришининг аниқ чора-тадбирлари… Бир сўз билан айтганда, Президентимизнинг бугунги Мурожаатномаси – юраклар юрадиган йўлнинг харитасидир.\n“Ҳар ким ўз ишига ўз жавоб берсин”, “Ҳокимлар халққа кўмакчи, тадбиркорга бизнес ҳамкор бўлмоғи шарт” … Биз бундай ундовларни фақат пештоқларимизга эмас, қалб деворларимизга ёзмоғимиз керакки, улар кўзимизда эмас, кўнглимиздан овоз бериб турсинлар, бизни силкитиб, ҳушёр торттириб, ҳаракатга келтириб турсинлар!\nВазифалар шу қадар кўламли, ишонч, умид шу қадар улканки, бир лаҳзада ўзимни улар олдида заррадек ҳис қилдим. “Шу ожизгина қаламим билан нимага кучим етади, нимани қойиллатаман?” деган хавотир оралади кўнглимни. Сўнг… “Ўзбекистон”, “Ўзбекистон Президенти”, “Президент Мурожаатномаси” деган залворли сўзларни хаёлдан ўтказдим, ўзимни ўша қудратнинг бир парчасидай сездим. Энди шу сезги билан яшай бошлайман. Яна шеърим эсимга келди:\nЯшай бошлаганинг муборак бўлсин!


ЯНА АКАМ ҲАҚИДА ЭЛГА ЭЛ ҚЎШИЛСА – ДАВЛАТ (Охири. Аввали ўтган сонларда) » "Жиззах овози" газетаси расмий сайти\nДунёда яхши одамлар кўп. Тўғрисини айтганда, акамнинг Қанимлари кичкина одамлар эмас эди. Биз қавм-қариндошлар отамизнинг пок номини эъзозлаб, унинг юз йиллик қутлуғ тўйини бошлаб берган ва унга бош-қош бўлган муҳтарам Президентимиз Шавкат Миромонович Мирзиёевга ташаккур айтиб, самимий ва чексиз миннатдорчилигимизни изҳор этамиз.\nИмони бутун, эътиқоди мустаҳкам, соф ниятли инсонлар Шароф Рашидовга унинг ҳаёт эканлигида қандай муносабатда бўлган бўлсалар, вафотидан сўнг ҳам ўзларининг тўғри, холис фикрларида собит бўлиб қолдилар. "Об-ҳаво"га қараб турланмадилар. Булар: Комил Яшин, Комил Ёқубов, Шукрулло, Малик Қаюмов, Саидкарим Зиёдуллаев, Нормуҳаммад Худойбердиев, Мирзамаҳмуд Мусахонов, Эркин Юсупов, Ўктам Орипов, Саид Шермуҳамедов, Рашид ака Ашуралиев, Бектош Раҳимов, Аҳмаджон Одилов, Зоҳиджон Обидов, Аҳмаджон Мелибоев, Азиз Тўраев, Ғайбулла Саломов, Барот Бойқобилов, Баҳриддин Насриддинов, Ўафиз Абдусаматов, Маҳмуджон Нурматов, Наим Каримов, Нормурод Назруллаев, Исмоил Сулаймонов, Бобомурод Даминов, Назрулла Шодиев, Салоҳиддин Мамажонов, Умарали Норматов, Анқабой Қулжонов, Турсунбой Холматов, Акрам Иномов ва бошқалар. Уларнинг сафида мен марҳум ҳазрати инсонлардан: Обид Содиқов, Воҳид Зоҳидов, Васил Қобилов, Саъди Сирожиддинов, Раҳмат Файзий, Туроб Тўла, Муҳаммад Юсуф, Худойберди Дониёровни ҳам кўраман.\nАкам шахс ҳаётининг мазмуни, бахти, равнақи унинг халққа, ватанга чин кўнгилдан ва жон-дилдан хизмат қилишида деб билди ва ана шу олийжаноб орзу-ниятлар оғушида яшади, курашди, ижод қилди ва халқ дилида бир умрга ўчмас из қолдирди.\nОта-онанг ўлса ўлсин, ота-онангни кўрганлар ўлмасин деган гaп бор. Акамнинг яхшилигини хам, ёмонлигини ҳам Холиқ ва халқ билади. Унинг меҳнати ва заковатидан эл-юрт баҳраманд бўлди. Шароф Рашидовнинг инон-ихтиёридан ташқари содир бўлган баъзи бир ишлардан жабр кўрган ҳам, аслида, халқ бўлди. Лекин мушфиқ одамларимиз унинг яхшилигини унутмаган экан. Меҳнаткаш эл-улус қалбига йўл топа олган, унинг дил-дилидан мустаҳкам ўрин олган экан, Шароф акам!\nАкамнинг бу фоний дунёдан боғий дунёга рихлат килганларига ҳам неча ўн йиллар бўлди. Кўз ўнгимдан у кишининг ҳамиша нур ёҚилиб турган сиймоси кетмайди.\nМана, энди она Ватанимиз узра озодлик насими эсмоқда, асрлар бўйи орзиқиб кутилган ният рўёбга чиқди. Олий неъмат - Истиқлолга эришдик. Шу кунларга етказгани учун Худога минг қатла шукур, Истиқлол ўзлигимизни англаш, тарихимизни ҳаққоний ёритиш, миллий қадриятларимизни тиклаш ва эъзозлашдек ойдин мақсадларимизни рўёбга чиқариш учун кенг йўл очди. Буни азиз бузрукворимиз биргина Шароф Рашидов мисолида ҳам яққол кўриб турибмиз, Шубҳасиз, бу қутлуғкунларни акам орзиқиб кутган эди.\nТоғдай армоним: қанийди, акам ҳаётга яна қайтиб келиб ҳозирги мустақил, озод, обод, ўзлигини англаб олган Ўзбекистонимизни бир кўрганда эдими... Аминманки, комил ишонч билан мустақиллик йўлини қучоқ очиб кутиб олган ҳолда унинг олдинги сафларида юрган бўлар эди. Чунки у ўзининг бутун ҳаёти, қилган ва қилиб улгурмаган улуғ ишлари ҳамда ижоди билан мана шу улуғвор, афсонавор айёмнинг келишини орзу қилди ва энг оғир шароитда "қиёмат-қойим" кунларда унга замин яратди ва алҳамдулиллоҳ шуни деб яшади.\nСиз қафас ичида\nАкажон! Сиз халқимизнинг қалбида абадий яшайсиз, покиза номингиз эзгулик тимсоли бўлиб қолади. Сиз қолдирган маънавий ва маданий мерос ҳам абадий яшайди. Иншооллоҳ, Сиз ўлкамиз осмонида мангу, барҳаёт сиймо бўлиб порлаб турасиз!


Эртага “Tajik AIR” Душанбе — Самарқанд — Душанбе йўналишида илк парвозни амалга оширади - Халқ сўзи\nЭртага “Tajik AIR” Душанбе — Самарқанд — Душанбе йўналишида илк парвозни амалга оширади\n11:50 27 Июль 2018 Иқтисодиёт\nТожикистоннинг “ Tajik AIR ” миллий авиакомпанияси Душанбе — Самарқанд — Душанбе йўналишида авиақатновларни йўлга қўймоқда.\nNews.tj’нинг ёзишича, илк парвоз 28 июлда Boeing 737-300 авиалайнерида амалга оширилади.\n“Самолёт Душанбе халқаро аэропортидан соат 9:00 да ҳавога кўтарилади. Парвоз вақти 45 дақиқани ташкил этади. Чиптанинг нархи 684 сомони (тахминан 568 минг сўм)га тенг“, дейилади “Tajik Air” авиакомпанияси матбуот-хизмати хабарида.\nМанбада айтилишича, иккинчи рейсни 4 август куни амалга ошириш режалаштирилган.


Ўз ТВ. Занжири узилган фил каби…\nЎтган июн ойида Ўзбекистон телеканалларида ОАВ ҳақидаги чиқишларга бой бўлди. Бунинг биринчи сабаби 27 июнда ўзбек журналистларининг касб байрами нишонланиши бўлса, иккинчи сабаби “президентнинг матбуотга қаратаётган улкан эътибори” бўлди.\n“Муносабат” кўрсатувида Ўзбекистон оммавий ахборот воситалари вакиллари матбуотнинг ҳолати масаласида баҳслашди. Бундан ташқари, Халқаро пресс-клубда турли идоралар вакиллари иштирокида ўтказилган матбуот анжуманлари эфирга узатилди.\nМатбуотни жиловлашга уринаётган журналистлар баҳси\nАлбатта, матбуот эркинлиги йўқ мамлакатда айни шу мавзу атрофида баҳс қўзғаладиган бўлса, бу мунозараларнинг даражасидан қатъи назар, муайян қизиқиш уйғонади.\n“Муносабат” кўрсатувининг матбуот эркинлигига бағишланган сони эса “давлатимиз томонидан биз журналистларга бўлган катта ишонч” фонида янада долзарблик касб этгани шубҳасиздир. Айнан шунинг учун кўрсатувнинг мазкур сонидаги фикр-мулоҳазалар ОАВ ходимлари томонидан ўзгача бир илиқликда кутиб олинди.\nИлиқликка сабабки, шу пайтгача ОАВ ҳақида бундай тортишувлар бўлмаган эди. Илк бор журналистлар ҳамма биладиган, фақат ОАВ ходимларининг ўзи ўзларини билмайдиганга соладиган мавзулар кўтарилди.\nСал юксакликдан, ҳақиқий журналистика нуқтаи назаридан олиб қараганда эса кўрсатувда кечган баҳс-мунозара аслида ўзбек матбуотининг бугунги аянчли аҳволини, бу соҳада меҳнат қилаётганларнинг ачинарли тақдирини намойиш этиб берди.\nМажбурий обуна, матбуотдан фақат тарғибот воситаси сифатида фойдаланиш Ўзбекистонда сўнгги ўнлаб йиллар давомида вужудга келтирилган журналистика майдонининг аслиятидир.\n“Муносабат” кўрсатувида мана шу аслият яққол кўриниб қолди. Яъни журналистлар мадҳиябозлик, буйруқбозлик, хушомадга асосланган матбуотни ўзгартириш эмас, балки айрим мавзуларни бошқалардан кўра яхшироқ ва кенгроқ ёритдик, деган иддаони айтиб олиш ҳаракатида бўлди.\nЎзбек журналистикасининг истиқлол йилларидаги тарихига назар ташласак, ҳукумат эркин матбуотни ўлдиришга қарши, асосан, шу матбуот вакилларидан фойдаланиб келганини кўрамиз.\nЭътиборлиси шундаки, бугун ҳам матбуот эркинлиги тўғрисида гапириш ҳуқуқи фақат маҳаллий журналистика қотилларига тақдим этилмоқда. Шулардан бири “Халқ сўзи” газетаси бош муҳаррири Шуҳрат Жабборовдир.\nМатбуот эркинлигига бағишланган кўрсатувда унинг айтган гапларига эътибор беринг: “Давлатга, давлатимиз раҳбариятига яқин кўмакдош бўлсак, айтадиган гапларимизни халққа етказа олсак, вазифамизни бажара олган бўламиз”.\nЖурналистикамизнинг бу “валломати” халқнинг муаммоларини кўтариб чиқайлик, жамиятимиздаги камчиликларни ошкор этиб, ҳукуматни, давлатнинг эътиборини қаратайлик, демаяпти.\nГапининг мантиқидан келиб чиқилса, у ҳали-ҳамон Ислом Каримов даврини қўмсаётгани, яна ўша “оқил ва доно сиёсат” замонлари давом этишини истаётгани яққол кўриниб турибди.\nБаҳс чоғида бошқа журналистларнинг фикрлари ҳам “мен бу мавзуни ёритдим, сен буни ёритмадинг”, “биз бу мавзуга биринчи бўлиб эътибор қаратганмиз, сизлар қаерда эдиларинг ўша пайтда” каби кесатиқлардан нарига ўтилгани йўқ.\nЭнг эътиборли жиҳати шуки, айрим долзарб мақолалари билан тилга тушган “Жамият” газетаси бош муҳаррири Беҳзод Шукуров ҳамма борлигини биладиган мажбурий обунанинг мавжудлигини инкор қилди.\nМана сизга парадокс. Бир томондан, у эркин матбуот ошуфтаси сифатида ўзини кўрсатмоқда. Ҳар ҳолда газетасида кўтарилаётган баъзи мавзулар шундан дарак беради. Аммо бошқа томондан ўзи ҳам борлигини бошқалардан кўра яхшироқ биладиган иллатни яширишга жон-жаҳди билан уринди.\nБунга сабаб иккита бўлиши мумкин. Биринчиси, ўша долзарб мақолалари учун эҳтимолий зарбаларни енгиллаштириш, иккинчиси, унинг ўзи ҳам мажбурий обуна иштирокчи эканлиги.\nМажбурий обуна масаласи кўтарилган пайтда студия меҳмонлари томонидан “бу ёлғон гап” деганга ўхшаш луқмалар ташлангани журналистларнинг аксарияти матбуот эркинлигини ёки ёқламайди, ёки ёқлашини очиқ тан олишни истамайди, деган хулосага етаклайди.\nШ.Жабборов эса ҳар қандай ҳокимият тизимида, у хоҳ советлар тоталитаризми ёки Каримов авторитаризми, хоҳ ҳали қандайлиги ноаниқ бўлган Шавкат Мирзиёев ҳукмронлиги бўлсин, яшовчанлигини исботлашдан чарчамайди.\nУ таълим тизимидаги оммавий коррупция, ўқитувчи ва шифокорларнинг мажбурий меҳнати кабиларни арзимас масала ҳисоблайди.\n“Айрим одамлар салбий гапларга, шов-шув бўладиган гапларга ўч бўлади. Айтилаётган нарсалар ҳамма жойда бор, аммо типик, умумий эмас, онда-сонда учрайдиган салбий ҳолатлар”, дея асл воқеликдан қочишни афзал билади.\nДемоқчимизки, “Муносабат” кўрсатувида бўлиб ўтган баҳс-мунозара моҳиятан матбуот эркинлигига, аввало, журналистларнинг ўзлари қаршилик қилаётганини кўрсатиб берди. Албатта, буни ҳукуматнинг мустақиллик йилларидаги журналистикани бўғиш ҳаракатлари оқибати сифатида ҳам баҳолаш мумкин.\nАммо журналистлар қирқ йил занжирда сақланиб, кейин занжири бўшатилса ҳам қозиғи атрофида айланишдан тўхтамаётган фил ҳақидаги ҳикоят моҳиятини англамаётганини нима билан изоҳлаш мумкин?!\nМавзумиз хулосасини эса “мен”ини йўқотган журналист” тилидан интернетда эълон қилинган, оммавий маданият дунёдаги ҳамма аҳоли битта қараш ва нафас билан яшашига олиб келишига ишора қилинган қуйидаги фикрлар тўлдиради:\n“Бизнинг журналистикамиз, хусусан, матбуотимиз (баъзи нашрларни инобатга олмаганда) ҳозир шундай аҳволда. Бутун матбуот бўйлаб битта ягона журналистик услуб ва шакл мавжуд. Бунда на ўзгачалик, на янгича ёндашув бор. Тағин ўзимиз одамлар газета ўқимай қўйди, деб арз-ҳол қилиб қўямиз. Тузук-қуруқ нарса ёзмаганимиздан кейин бечора халқда нима айб? Ахир бу халқ нима ёзсак ҳам ўқиш мажбуриятини олмаган бўлса. Обуна дейсизми? Қўйсангиз-чи, биламиз-ку қандай обуна бўлишларини”.\nХалқаро пресс-клуб маҳаллий ОАВ усулларига мослашяпти…ми?\nХалқаро пресс-клубда турли давлат органлари раҳбарлари билан очиқ ва ошкора, эркин мулоқот шаклида ўтказилаётган матбуот анжуманлари, йиғилишлар кўпчиликка манзур бўлмоқда.\nБу учрашувларда халқни қизиқтирадиган анча долзарб мавзулар кўтариляпти, мавжуд муаммолар муҳокамаси ҳам қизғин тус оляпти.\nБу клуб йиғилишлари биринчи марта Ўзбекистонда президентдан бошқа сиёсатчилар ҳам борлигини, улар ҳам фикрлай олишини, анча-мунча муаммолар юзасидан мунозарага кириша олишини яққол кўрсата олаётгани билан тилга тушди.\nАммо Халқаро пресс-клуб раҳбари Шерзод Қудратхўжаев айрим кескин масалалар муҳокамасига келганда “сиёсий ҳушёрлик”нинг ҳадисини олганини намойиш этаётгани эътибордан четда қолаётгани йўқ.\nАйниқса, пресс-клубнинг спортга бағишланган сони кўпчиликнинг ҳафсаласини пир қилди. Чунки мана шу кўпчилик бу ерда, асосан, бутун Ўзбекистонни ташвишга солаётган футбол мавзуси очиқ-ойдин муҳокама этилишини кутаётган эди.\nАмалда эса бундай бўлиб чиқмади. Томошабинлар терма жамоанинг Теҳрондаги шармандалигидан кейин кескин баҳс-мунозараларни, қақшатқич саволларга аччиқ жавобларни кутаётган бир пайтда “Спорт” телеканалининг псевдотош-шоуларидаги каби тантанавор ҳолатга гувоҳ бўлди.\nҲар доимгидек, бу йиғилишга таниқли спортчилар таклиф этилиб, тантанавор руҳ таъминланди. Ташкилотчилар спортга эришилган “улкан ютуқ ва муваффақиятларимиз” ҳақида фалсафа сўқиши аввалдан билиниб қолди.\nҲолбуки, ТВда ҳар доим фақат шу мавзуда кўрсатувлар берилади, мақтов ва хушомаднинг кети кўринмайди.\nУстига устак, худди ҳақиқий футбол ишқибозлари устидан кулгандек, футбол федерацияси вакилига гўёки мухлислар томонидан юборилган ва “ишонч” сўзи ёзилган шар туҳфа қилинди.\nАлбатта, кўпчиликнинг кўнглидан жой олиб бораётган бу клуб йиғилишлари мана шу тадбирдан сўнг нуфузини анча йўқотганига шубҳа қилмаса ҳам бўлади.\nЖурналист Ўткир Жалолхоновнинг Интернет нашрларида мазкур йиғилиш ҳақида эълон қилинган мақоласи ҳам шундай дарак бериб турибди.\nМақолада тадбир ташкилотчилари муаммоли масалалар муҳокамасидан имкон қадар қочгани танқид остига олинди.\n“Ўзбек футболини ёритадиган энг катта интернет сайт http://Championat.asia раҳбари Нодирхўжа Йўлдошев сўз сўраб қўли оғриб кетди, лекин унга навбат беришмади. Диёр Имомхўжаевдан қанчалик қўрқишларини, унга қандай нафрат билан қарашларини ўша ерда кўрдик. Сабаби – тўғри гапни гапириши, маддоҳлик қилмаслиги ва катталарни кўрганда қуллуқ қилмаслиги”, деб ёзди журналист.\n“Сўз кўпинча “давлатники” деган ваҳимали номи бор ОАВ ходимларига берилди. Асосий вақт от заводлари, спорт кийимлари, жисмоний тарбия дарслари ҳақидаги гапларга кетмаганида Бабаян нима учун Россияга кетиб қолгани, Лобанов қачонгача терма жамоада ўйнаши, нима учун мухлислар фикри эшитилмаслигининг сабабини билиб олган бўлармидик. Бироқ энди буларнинг ҳеч бирини билолмаймиз, улар қоронғуда сирлигича қолиб кетди”, деб ёзғирди мақола муаллифи.\nХуллас, ТВда шунақа гаплар. Бир томондан, эркин матбуот нималигини баҳс-мунозара қилаётган журналистларнинг ўзи бу борадаги тушунчалари нақадар пастлигини кўрсатиб қўяётган бўлса, бошқа томондан, эндигина эркин фикр майдони пайдо бўляпти, дея умид қилинган Халқаро пресс-клуб қовун тушуриб ўтирибди.\ndata-title="Ўз ТВ. Занжири узилган фил каби…" data-description="Ўтган июн ойида Ўзбекистон телеканалларида ОАВ ҳақидаги чиқишларга бой бўлди. Бунинг биринчи сабаби 27 июнда ўзбек журналистларининг касб байрами ..." data-image="https://eltuz.com/wp-content/uploads/2017/07/rasm2648.jpg" data-url="https://eltuz.com/press-dijest/200518/" data-services="facebook,odnoklassniki,twitter,telegram" data-counter="ig">


BBC Uzbek - Dunyo - Афғонистон собиқ президенти Бурҳониддин Раббоний худкушлик ҳужуми қурбони бўлди\nСўнгги янгиланиш 21 сентябр 2011 - 07:17 GMT\nАфғонистон собиқ президенти Бурҳониддин Раббоний худкушлик ҳужуми қурбони бўлди\nАфғонистондан келаётган сўнгги хабарларга кўра, кеча сешанба куни Кобулдаги уйида ўлдирилган мамлакат собиқ президенти ва Олий Тинчлик Кенгаши раиси Бурҳониддин Раббоний худкушлик ҳужуми қурбони бўлган.\nМасъулларга кўра, бомбани салласига яшириб келган худкуш ҳужумчи жаноб Раббоний ва яна бир қанча кишининг умрига зомин бўлган.\nПортлаш юз берган пайтда Бурҳониддин Раббоний ўз уйида Толибон ҳаракати аъзолари билан учрашаётган бўлган. У бошчилигидаги кенгаш афғон ҳукуматининг Толибон томони билан музокаралар олиб бориш ҳаракатларига бошчилик қилиб келади.\nҲужумда Афғонистон Олий Тинчлик Кенгаши юқори мартабали маслаҳатчисининг ҳам жиддий тан жароҳати олгани айтилади.\nМарҳумнинг руҳига ҳурмат бажо айлаш ва ҳужумга ўз норозиликларини билдириш учун юзлаб афғонлар пойтахт Кобулга йиғилишмоқда.\nбу ерга босинг Афғонистон Олий Тинчлик Кенгаши раиси Бурҳониддин Раббоний ўлдирилди\nБурҳониддин Раббонийнинг ўлдирилганига оид хабар ортидан, Афғонистон Президенти Ҳомид Карзай Америка Қўшма Штатларига сафарини бекор қилган.\nАфғон раҳбарининг Нью Йоркда Бирлашган Миллатлар Бош Ассамблеясида иштирок этиши ва АҚШ президенти Барак Обама билан учрашиши кутилаётганди.\nБарак Обама, ўз ўрнида, худкушлик ҳужумини қоралаб, Бурҳониддин Раббонийнинг ўлими "фожеавий йўқотиш" эканини айтган.\nАммо ҳар икки давлат раҳбари Афғонистонда тинчлик ўрнатиш аҳдида қатъий эканликларини яна бир бор баён қилишган.\nПрезидент Ҳомид Карзай, "Бу кун - Афғонистондаги ҳамма учун қайғули, аммо бирдамлигимиз ва ўз саъй-ҳаракатларимизни давом этдириш куни", деб айтган.\nАфғонистон мухолифати лидерларидан доктор Абдулла Абдулла, "Жаноб Раббонийнинг ўлими бутун Афғонистон халқи учун катта йўқотиш" эканини айтиб, собиқ президентни "сўнгги нафасига қадар тинчлик учун курашган шахс", деб таърифлаган.\nАфғонистондаги Нато ва Халқаро Тинчликни Сақлаш кучлари (ISAF) ҳам ҳужумни қоралаб чиқишган.\nЖумладан, ISAF кучлари қўмондони генерал Жон Аллен, "Тинчлик ташаббусининг юзи ҳужумга тутилди", деб айтган.\nБурҳониддин Раббонийнинг уйи пойтахт Кобулнинг ҳашаматли мавзеъларидан бирида, АҚШ элчихонасига яқин кучли қўриқланувчи ҳудуд чеккасида жойлашган.\nЎтган ҳафта ушбу туман Толибон ҳаракатининг жаъми 25 кишининг умрига зомин бўлган ва нақ 20 соат давом этган ҳужумларига саҳна бўлганди.\nАфғонистон собиқ президенти қурбон бўлган сўнгги ҳужум пойтахт Кобулнинг қанчалар хавфсиз эканига оид хавотирларни янада кучайтирган.\nАфғонистон аксилтеррор мулозимлари Кобулдаги Би-би-си мухбири Билол Сарварийга ҳужум тафсилотларини сўзлаб беришган.\nАён бўлишича, икки Толибон қўмондони президенти Ҳомид Карзайнинг тинчлик масалалари бўйича маслаҳатчиси Масъум Станакзай билан бирга қизил рангли "Corolla" русумидаги машинада Бурҳониддин Раббонийнинг уйига келишади.\nҚўмондонлар уйдагиларга жаноб Раббоний учун Толибон ҳаракатидан махсус хабар келтирганликларини айтишади.\nҚўриқчилар Толибон қўмондонларини текшириб кўрмоқчи бўлишганида, жаноб Станакзай, "Биз бу икковлонни биламиз. Улар ўзимизнинг одамларимиз", дейди.\nТолибон қўмондонларидан бири жаноб Раббоний билан қучоқлашиб кўришаётган пайтда, салласига яширилган бомбани портлатиб юборади.\n"Ҳужумчилардан бирининг боши йўқ. Яраланган иккинчиси эса, ҳибсга олинди. Уларни олиб келган ҳайдовчи ҳам қочиб қолмасидан аввал қўлга олинди", деб Би-би-сига маълумот беришган Афғонистондаги жосуслик манбалари.\nКобулдаги мухбиримизнинг айтишича, Толибон қўмондонлари билан сешанба кунги учрашув сир тутилган. Ва фақат учрашувдан бир неча соат олдин жаноб Раббонийнинг айрим ёрдамчилари бу хусусда огоҳлантирилганлар, холос.\nУнга кўра, айнан ана шу учрашув учун бундан бир неча кун бурун Бурҳониддин Раббоний хориж сафаридан Афғонистонга қайтган бўлган.\nСўнгги пайтларда Афғонистонда қатор нуфузли сиёсатчилар ва юқори мартабали ҳарбий қўмондонларга қарши суиқасд амаллари уюштирилди.\nИюл ойида президент Ҳомид Карзайнинг укаси Аҳмад Вали Карзай жанубий Қандаҳор шаҳридаги уйида ўз қўриқчилари раҳбари томонидан ўлдирилди.\nУндан икки ой аввал эса, Афғонистон шимоли бўйича Бош полиция қўмондони, генерал Довуд Довуд худкушлик ҳужуми қурбонига айланди.\nБу ҳужумларнинг аксариятига масъулиятни Толибон ҳаракати ўз зиммасига олиб чиққанди.\nАммо Афғонистон собиқ президенти ўлдирилган ҳужумга жавобгарликни ҳозирча бирор бир гуруҳ ўз бўйнига олгани йўқ.\nИсломий урф-одатларга мувофиқ, майитнинг имкон қадар тезликда дафн этилиши лозим кўрилади.\nАммо Бурҳониддин Раббонийнинг қачон ва қаерда тупроққа қўйилиши ҳозирча маълум эмас.\nУлар қўлларида Бурҳониддин Раббонийнинг суратини кўтариб олиб, бошларига қора тасма боғлаганча, "Қуръон" сураларини қироат этишмоқда.\nЖаноб Раббонийнинг уйи ўраб олинган, ўз таъзияларини изҳор этиш учун собиқ ҳамкасблари ва қўмондонлар ҳам келишаётгани айтилади.\nМарҳумнинг уйи жойлашган дипломатик ҳудудда хавфсизлик чоралари кучайтирилган, полиция келаётган ҳар бир кишини синчиклаб текширмоқда.\nТинчликни истаган муътадил бир инсон ўлдирилди. Воасафо... Тинчлик душманлари ҳамиша эзгулик сари қўйилаётган қадамлардан қўрқишади ва бу қадам эгаларини жисман маҳв этишга ҳаракат қилишади, одатда. Кейинги пайтда мазлум Афғонистонда ТИНЧЛИК ўрнатилиши учун кўп саъй-кўшиш қилаётган марҳум Бурҳониддин Раббоний ҳам Тинчлик душманлари қурбони бўлди, назаримизда. Худо у кишини раҳмат қилсин, омин.\nOlloh rahmat qilsin. Juda go'zal inson edi. Afghoniston ozodligi uchun kurashgan, Islomni himoya etgan fidoyi odam edi.\nАфғонистон пойтахтидаги ҳужумлар 20 соат давом этди


Шайбонийлар – oliymahad.uz\nБалх кўли ва Сирдарёнинг қуйи оқимларидан то Днепр дарёсининг қуйи оқимларигача бўлган улкан худудлар ХI асрдан бошлаб Дашти Қипчоқ деб атала бошланди. 1236 йилда Ботухон томонидан бу ердаги қипчоқ ва бошқа туркий қабилалар бўйсундирилиб, Олтин Ўрда давлатига асос солинди. ХII аср бошларида бу давлат икки қисмга бўлиниб кетди ва Шарқий қисми Оқ Ўрда ёки манбаларда ёзилишича «Ўзбеклар мамлакати» деб юритила бошланди.\nХV аср ўрталарида Жўжининг бешинчи ўғли Шайбон уруғидан бўлган Абулхайрхон (1412-1468) кўчманчи ўзбеклар давлатига асос солди. Абулхайрхон даврида кучайган бу давлат унинг вафотидан сўнг инқирозга учрай бошлади. ХV асрнинг 80-йилларида кўчманчи ўзбеклар давлати Муҳаммад Шохбахт Шайбонийхон (1451-1510) томонидан қайта тикланди ва тез орада анча кучайиб, ўша вақтда ички сиёсий курашлар оқибатида инқирозга учраб, парокандалик ҳукм сурган. Темурийларнинг ички сиёсий курашларига ҳам таъсир ўтказа бошлади. ХVI асрнинг дастлабки ўн йиллигида темурийларнинг Мовароуннахр ва Хуросондаги барча мулкларини Шайбонийхон босиб олди ва бу ерда ўз давлатига асос солди. Муҳаммад Шайбонийхон, Абусаидхон (1529-1533), Убайдуллахон (1533-1539), Наврўз Ахмадхон(1540-1551, Тошкент ҳокими), Абдуллахон каби хонлар хукмронлик қилган бу давлат ХVI аср охиригача ҳукм сурди ва ўзбек давлатчилиги тарихида мухим ахамиятга эга бўлган ўзгаришларнинг юз беришига сабабчи бўлди. Темурийларга тегишли ерларни забт этиш натижасида Шайбонийлар давлати вужудга келди. Дастлабки даврларда Шайбонийлар давлати анча кенг ҳудудларни қамраб олган эди. Мовороуннахр унинг ўзагини ташкил қилган. Унинг таркибига Хоразм, Сирдарё сохилидаги шахарлар, Тошкент ва унинг атрофидаги ҳамда Туркманистоннинг Марв шахригача бўлган ҳудудлар кирган. Шайбонийлар давлатида энг олий давлат идораси даргох ҳисобланган. Унинг тепасида олий хукмдор-хон турган. Олий ҳукмронлик отадан болага эмас, балки сулоладаги энг улуғ намоёндага ўтган. Кейинчалик бу анъана оилавий тахт ворислигига ўтган. Даргохда хондан кейин сардор турган. У хоннинг энг ишончли ва яқин кишиси ҳисобланган ва давлатнинг ички ва ташқи сиёсатига, ҳарбий масалаларда хоннинг энг яқин маслахатчиси бўлган. Фармон ва ёрлиқларда сардорнинг исми биринчи қайд қилинган. Юқори мансаблардан бири бу оталиқ бўлиб, у ҳокимиятнинг жойлардаги сиёсатини белгилашда катта нуфузга эга бўлган. Хоннинг чиқарган ҳукмини, ёрлиқ ва бошқа расмий хужжатларни ўз эгаларига етказишда парвоначи жавобгар эди. Шунингдек, даргоҳда додхох, кўкалдош, ясовул, эшикоғабоши, шайхулислом каби лавозимлар ҳам бўлган. Шайбоний хонлари давлат ҳудудидаги шахар, туманларни ўз қариндош – уруғлари ўртасида тақсимлаб, удел бошқарув тизимини жорий қилганлар. Удел бекликлари мустақил сиёсат юритишга интилган. Шайбонийхон марказий ҳокимиятни кучайтиришга интилган марказий ҳокимиятнинг кучаюви ўзаро феодал урушларнинг камайишига, ижтимоий-иқтисодий ҳаётнинг ўнгланишига олиб келган. Мамлакат иктисодиётини тартибга солиш ва савдони жонлантириш мақсадида Шайбонийхон пул ислохоти ўтказди. Бу марказий ҳокимиятнинг сиёсий ва иқтисодий мавқейини кучайтиришга ва махаллий ҳокимлар ролининг заифлашувига олиб келди. Бироқ бу жараён узоқ давом этмади. Ҳар бир маҳаллий ҳоким мустақил бўлишни истарди ва улар ҳам ўз пулларини зарб қилишдан манфаатдор эдилар. Давлат мустақил бекликларга бўлиниб кетиш йилларида бу тендентсия кучайди ва марказий ҳокимиятнинг заифлашувига олиб келди. Шайбонийлар давлати ўз моҳиятига кўра йирик давлат бўлиб, давлат тепасида чекланмаган ҳокимятга эга бўлган хон ўтирган. Хонликнинг сиёсий тизимида ва давлат бошқарувида Темур ва темурийлар даврида қарор топган тартиб қоидалар, хусусияти билан бирга кўчманчи ўзбеклар давлатига хос бўлган анъаналар ҳам мавжуд эди. Давлат бошқарувида исломий шариат ва одат қонун-қоидаларига амал қилинган. Марказий бошқарув давлатнинг ички ва ташқи хаётига боғлиқ барча масалаларни ҳал қиладиган даргох-сарой девонида жамланган эди. Давлатнинг олий даражадаги амалдорлари аъзо бўлган ва одатда бош вазир томонидан бошқариладиган бу махкам мамлакатнинг сиёсий, молиявий, харбий, ташкилий ва бошқа масалаларни кўриб чиқарди. Бунда қабул қилинган қарорлар фақатгина хон тасдиқлангандан сўнг кучга кирар эди. Давлат бошқарув аппаратида кўкалдош, оталиқ, нақиб, аъзам, вазир, девонбеги ва бошқа олий амлдорлар катта ўрин тутарди. Давлат бошқарувида харбий-маъмурий амалдорлардан ташқари, уламолар, дин пешволари, шайхлар ва хожалар, хусусан, Шайх ул ислом, Қози калон, Муфти каби диний мансаб эгаларининг ҳам таъсири катта бўлган. Бу даврда айниқса, Жўйбор шайхларнинг мавқеи ошиб кетган эди. Махаллий бошқарув вилоят хокимлари қўлида бўлиб, улар ҳам ўз бошқарув тизимига эга бўлган. Бундай хокимлар ва раис (амалдорлар) лар қўшинга бошчилик қлиш, солиқлар йиғиш, қонунларни назорат қилиш вазифаларини бошқарганлар. Вилоятлар ўз навбатида кичик маъмурий бирликлар: туман, касаба, мавзеларга бўлинган. Махаллий бошқарувнинг энг қуйи бўғини оқсоқол (калонтарон) томонидан бошқариладиган қишлоқ жамоалари эди. Шайбонийлар давлати жамият хаётида, давлат бошқарувида тутган ўрнига, мавқеига қараб, мамлакатдаги мавжуд қуйдаги бир нечта ижтимоий табақаларни ажратиб кўрсатиш мумкин:\nОлий табақа. Хон ва унинг яқинлари, ўзбек султонлари, йирик сарой амалдорлари (вазир вузаро) кирган. Давлат бошқарувини ана шу ижтимоий табақа амалга оширган.\nУмаро. Харбий маъмурий амалдорлар, йирик саркардалар, вилоят хокимлари, қўшин ва қабила бошлиқлари. Улар махаллий бошқарув ишларини амалга оширганлар.\nУламолар. Йирик дин пешволари, шайхлар хожалар. Улар нафақат диний, балки дунёвий бошқарувда ҳам фаол иштирок этганлар.\nФузало. Жамият маънавий-маданий хаётини акс эттирган ижтимоий табақа: олимлар, шоирлар, тарихчилар ва бошқалар.\nРаият (фуқаро). Жамиятда асосий ишлаб чиқарувчи, моддий бойлик яратувчи, хазинага солиқ тўловчи ижтимоий табақа бўлиб, уларга дўкондорлар, хунармандлар, ўртахол дехқонлар ва чорвадорлар, ёлланиб ишлайдиган ахоли қатлами кирган.\nҚуллар. Бу даврда қулчилик мавжуд бўлиб, қулларни асосан харбий юришлар пайтида асирга туширилган, ўлжа қилиб олинган одамлар ташкил этган. Маълум миқдордаги хақ эвазига уларни озод қилиш мумкин бўлган. Қуллар меҳнатидан саройда, йирик амалдорлар ва уламолар хўжаликларида фойдаланишган.\nСамарқанд пойтахт сифатида хон тахтига ўтқазиладиган жой ҳисобланган. У ерда хон шарафига хутба ўқитилган ва пул зарб этилган. Мамлакат сиёсий хаётида давлат бошқарув ишларида йирик саркардалар, қўшин бошлиқларининг ўрни катта эди. Шайбонийлар қўшини аосан отлиқ ва пиёда аскарлардан ташкил топган эди. Қўшин урушда ўқ-ёй, узун найза, қилич, гурзи, узун дастали жанг болтаси (табарзин), чангак каби асосий қуроллардан кенг фойдаланган. Шунингдек, химоя воситаси сифатида қалқон (сипар) ва совут-жовшан (форсча-бахтар) ёки жиба (жева) кийиб жанг қилганлар. Абуллахон вақтида Европадан келтирилган фаранги жовшан (совут) ҳам бўлган. Отлар устига эса махсус ёпинчиқ-гежм (кежим) ёпилган. Қўшин таркибида турли қуроллар билан бирга ХVI аср иккинчи ярмида Абдуллахон томонидан чет эллардан келтирилган кичик замбараклар ҳам ишлатила бошланди. Шайбонийлар қўшини асосан «қабл» деб аталувчи марказий қисми, баронғор (ўнг қанот) ва жавонғор (сўл қанот) қисмларидан ҳамда хировул (қўшиннинг орқа томони) дан ташкил топган эди. Бу бўлинмаларга хоннинг ўзи ёки йирик саркардалар бошчилик қилишган. Қўшиннинг қанотларига қўмондонлик қилувчи саркарда ўғлон деб юритилган. Қўшин олдида манғлай деб номланувчи харбий қисм ярми доира шаклида саф тортиб борган. Унинг олида эса тез харакатланувчи енгил пиёдалар-илғор бўлган. Умумий қисми олдида борувчи «қоравул» деб аталган махсус бўлим, қўшиннинг ўнг ва сўл қисмлари олдида борувчи кичик бўлинмалар «ғул» деб юритилган ва ортидан борувчи кичик бўлинма эса чанох деб аталган. «Шайбонийлар сулоласи» асосчиси Султон Муҳаммад Шайбонийхон ибн Будоқ Султон ибн Абулхайрхон (1451-1510), (1500-1510), Абулхайрхоннинг набираси, Будоқ султоннинг ўғли. Туғилганда унга туркийлар одатига кўра икки исм – Муҳаммад (арабча) ва Шайбонийхон (туркийча) исмлари қўйилган. Абулхайрхон унга Шоҳбахт деб лақаб қўйган. Шайбонийхон ғоят катта жисмоний кучга, ҳарбий ташкилотчилик қобилиятига эга эди. «Бобурнома» асарида эса у «Шайбоқхон», яъни «куч-қудрат эгаси» деб аталади. Шайбоний ёлланма қўшин бошлиғидан хон даражасига кўтарилган тарихий шахсдир. У нафақат саркарда балки, Шоҳбахт, Шойбоқ, Шебони, Шоҳибек, Шайбоний тахаллуслари билан ғазал, рубоийлар битган шоир ҳамдир. Шайбонийхоннинг адабий меъросидан бизгача бир нечта ўзбекча ғазал, рубоий ва «Баҳр-ул худо» (1508-йил 14-май Бастом, Домғомда ёзиб тугалланган) номли достони ва 1507-1508-йилларда ёзилган ўғли валиахд Темур султонга аталган панд-насиҳатлардан иборат китоби мавжуд (унинг ягона нусхаси ҳозир Туркияда сақланади). Шайбонийхон руҳоний уламоларига катта ҳурмат, ҳатто болаларча итоат қилиб, барча уруш сафарларида ўзи билан баробар кичкина гўзал кутубхонасини олиб юрар, Темур каби бу ҳам Дамашқ ва Ҳалаб уламоси билан диний мунозараларга қатнашган. Қуръоннинг баъзи бир оятлари ҳақида Ҳиротнинг пешқадам тафсирчилари бўлган Қози Ихтиёр ва Муҳаммад Юсуфга эътироз билдирган эди. Шайбонийхонинг ислом дини борасида яхши билимга эга эканлигини ҳатто Бобур ҳам тан олади. Шунинг учун бўлса керак Шайбонийхон ўзини чин мусулмонлар, яъни сунна мазҳабидаги мусулмонларнинг бошлиғи ва уларнинг ҳимоячиси деб ҳисобларди. Шунинг учун ҳам Шайбонийлар даврида яшаган олимлар хусусан, шоир ва тарихчилар уни “Халифа ур-Раҳмон” ва “Имом аз-Замон” яъни “давр имоми” ва “тангрининг ердаги халифаси” деб улуғлаганлар. Бу ном Шайбонийхонга Ҳирот олинган йили (1506) берилган. Шайбонийхон маориф ва маданият ҳақида ўз даврининг руҳидан тўла хабардор ва ҳатто маориф жиҳатидан олдинга Темур шаҳзодаларнинг аксаридан паст эмас эди. Замонасидаги тенгдош шоирларнинг аксариятидан ортиқ даражада қалам соҳиби бўлган. Чунки унинг шеърлари буюк бир иқтидор ва гўзал табиатга молик эканини, у ҳам туркий ҳам форсий ҳам арабий тиллардан асосли суратда воқиф эканини кўрсатмоқда. Султон Ҳусайн Бойқаронинг вафотидан кейин бир сиқим донга мухтож қолган кўпгина уламолар Шайбонийдан паноҳ топдилар. У уламоларни хизматга олиб, муносиб вазифалар берди. Бухоро, Самарқанд, Тошкентда масжидлар, мадрасалар солишга амр этди. Ҳатто ҳарбий юришларда ҳам ўз атрофида бир неча уламо бўлган ва булар унга ҳурмат ҳамда садоқат кўзи билан қарашган. Шайбонийхон давлатни иқтисодий ва сиёсий жиҳатдан мустаҳкамлаш йўлида қатор ислоҳотлар ўтказди.\nБиринчидан, у давлат бошқарувида суюрғол тизимини жорий этди, яъни забт этилган ҳудудларни бошқариш ишини ўз фарзандларига, қариндош-уруғларига, биродарларига, қабила бошлиқлари бўлган султонларга топширади. Хусусан, Балх – Султоншоҳга, Ҳисор – Маҳди ва Ҳамза султонларга, Андижон – Маҳмуд султонга, Қундуз – Аҳмад султонга, Ҳирот – Жонвафобийга, Марв – Қўбиз найманга, Тошкент – Суюнхожага, Хоразм – Кепакбий қушчига, Самарқанд ва Кеш Муҳаммад Темурга, Бухоро ва Қоракўл – Маҳмуд султонга, Туркистон эса Кўчкунчихонга тақдим этилган.\nТўртинчидан, Шайбонийхон 1507-йилда пул ислоҳотини ўтказди. Бунга кўра мамлакатнинг ҳамма катта шаҳарларида вазни бир хил – 5,2 грамм бўлган янги кумуш тангалар ҳамда мис чақа пуллар зарб қилиниб муомалага чиқарилди. Бу ислоҳот иқтисодиётни тартибга солиш ва савдо-сотиқни жонлантириш мақсадида ўтказилган эди. Айни пайтда бу ислоҳот марказий ҳокимиятнинг сиёсий ва иқтисодий мавқеини кучайтиришга, маҳаллий ҳокимлар мавқеини эса кучсизлантиришга, деҳқонларнинг солиқ тўлаш имкониятини оширишга, давлат в ахон мулкини кўпайтиришга имкон берди.\nБешинчидан, Шайбонийхон таълим соҳасида ҳам ислоҳотлар ўтказди. Бу ислоҳотнинг ўтказилишига амалдорлар гуруҳини вужудга келтириш ва уларни жамиятнинг асосий таянчига айлантириш зарурати сабаб бўлди. Хонларга ва султонларга барча соҳалар бўйича илмли, дипломат қобилиятига эга бўлган амалдорлар зарур эди. Ислоҳотга кўра, кўп босқичли ўқитиш тизими жорий этилди. Таълимнинг қуйи босқичи мактаб ҳисобланди ва болага 6 ёшидан таълим бериладиган бўлди. Мактабда икки йил ўқигач ўқувчилар мадрасага ўтказиларди. Мадрасада 3 босқичли таълим жорий этилган бўлиб, унинг ҳар бир босқичида 8 йилдан ўқиларди. Шундай қилиб, ўқиш 26 йил давом этган.\nТИИ 4-курс талабаси Содиқов Умид\nОлдингиШайх Алломанинг ҳадис илмига бўлган муносабати ва машҳур устозлариКейингиМутавотир қироатлар


Экспорт юклари ва уларни ташишнинг суғурталаш тартиби белгиланди — Sof.uz\nЖАҲОН 31,014,795 22,616,999 961,782\nЭкспорт юклари ва уларни ташишнинг суғурталаш тартиби белгиланди\n14.08 11:29 70 Иқтисод\nҲукумат қарори (477-сон, 12.08.2020 й.) билан “Капитал, товар ва хизматлар (ишлар) экспорти ҳамда экспортни қўллаб-қувватлаш билан боғлиқ фаолиятни суғурта қилиш тартиби тўғрисида”ги низом тасдиқланди.\nНизомга кўра, экспорт юкларини ва уларни ташишларни суғурта қилиш тижорат ташкилотлари бўлган ва тегишли турдаги суғурталашни амалга ошириш учун лицензияга эга бўлган юридик шахслар томонидан амалга оширилади.\nСуғурта қилдирувчи ким эканлигидан (экспорт қилувчи ёки молияловчи) келиб чиқиб суғурта шартномасининг бир неча тури фарқланади.\nСуғурта шартномаларини тузишда қуйидагилар тақиқланади:\n- сиёсий таваккалчиликлар бўйича шартсиз франшиза (зарарнинг суғурта билан қопланмайдиган қисми) ўрнатилиши;\n- тижорат таваккалчиликлари бўйича шартсиз франшиза миқдори – суғурта пулининг 50 фоизидан ортиқ бўлиши;\n- логистика таваккалчиликлари бўйича шартсиз франшиза миқдори – суғурта пулининг 5 фоизидан ортиқ бўлиши;\n- сиёсий таваккалчиликлар бўйича кутиш даври – 180 календарь кундан ортиқ бўлиши;\n- тижорат таваккалчиликлари бўйича кутиш даври – 90 календарь кундан ортиқ бўлиши;\n- логистика таваккалчиликлари бўйича кутиш даври – 30 календарь кундан ортиқ бўлиши.\nСуғурта қилдирувчи аризалар ва ҳужжатларни суғурталовчига бевосита, почта орқали ёки электрон шаклда тақдим этишлари мумкин.\nСуғурталовчи суғурта қилдирувчи томонидан зарур ҳужжатлар тақдим этилгандан бошлаб 24 соат ичида тегишли суғурта шартномасини тайёрлайди ва унинг имзоланишини таъминлайди.\nСуғурта товони суғурта ҳодисаси ва зарар миқдорини тасдиқловчи ҳужжатлар олинган кундан бошлаб 15 календарь кунидан кечиктирмасдан тўланиши шарт.\nсуғурта Экспорт юклар\n18.09 15:33 2291\n17.09 16:17 1736\n18.09 17:46 1303\n19.09 14:27 1266\n18.09 15:58 1017\n16.06 15:39 216\n2.06 09:47 226\nКореядаги 100 нафар Ўзбекистон фуқароси бепул суғурталанади\n23.04 12:26 108 Ўзбекистон\n10.02 15:19 295 Жаҳон


18:38 / 04.08.2016 | Shokhrukh | 2548\nАссалому алайкум! Ҳурматли узтозлар, яқинда бир дўстим, “Биз пeшонамизга ким ёзилган бўлса шу инсон билан турмуш қурамиз” дeган мазмундаги сўзларни айтди. Лeкин мeн “бизда доим танлаш имконияти бўлади” дeб ҳисоблар эдим. Узтозлар, биз турмуш ўртоғимизни ўзимиз танлаймизми? Ёки Аллоҳ таоло биз учун аллақачон танлаб қўйганми? Жавобингиз учун олдиндан Раҳмат!\nВа алайкум ассалом! Аллоҳ таоло “Нур” сурасида марҳамат қилади : الْخَبِيثَاتُ لِلْخَبِيثِينَ وَالْخَبِيثُونَ لِلْخَبِيثَاتِ وَالطَّيِّبَاتُ لِلطَّيِّبِينَ وَالطَّيِّبُونَ لِلطَّيِّبَاتِ أُوْلَئِكَ مُبَرَّؤُونَ مِمَّا يَقُولُونَ لَهُم مَّغْفِرَةٌ وَرِزْقٌ كَرِيمٌ۝ 26. Нопок хотинлар нопок эркаклар учундир. Нопок эркаклар нопок хотинлар учундир. Покиза аёллар покиза эркаклар учундир. Покиза эркаклар покиза аёллар учундир. Ана ўшалар у(бўҳтончи)лар айтаётган нарсалардан поклангандирлар. Уларга мағфират ва карамли ризқ бордир. Ушбу ояти каримада Аллоҳ таоло исломий жамият ҳаётидаги муҳим бир асосни баён қилмоқда. У ҳам бўлса, нопок қалблар ўзларига ўхшаган нопоклар билан топишиши, ўз навбатида, пок қалблар ўзидек покиза қалблар билан топишиб бирлашишидир. Асли нопок инсондан доимо нопоклик содир бўлади. У ўзига ўхшаган нопокларни ёқтиради, улар билан топишади, доим бирга бўлади. Лекин пок кишиларга қўшила олмайди. Шунингдек, пок одам ҳам доимо поклик билан яшайди. Пок кишиларни қидиради, топади, бирга бўлади. Эр-хотин бўлишда ҳам шу. Пок хотинга пок эр, нопок хотинга нопок. Агар нопок билан пок бирлашиб қолса, бу ҳамдамлик узоққа бормайди. Чунки пок билан нопокнинг бирга бўлишлари амри маҳол. Шундай экан, Аллоҳ пок қилиб яратган, пайғамбарликка танлаган зот – Муҳаммад соллаллоҳу алайҳи васаллам Оишаи Сиддиқани ҳамма аёлларидан кўра яхши кўришлари у аёлнинг ниҳоятда поклиги сабабидан эмасми?! Оиша онамизда заррача нопоклик бўлганида, у муҳтарама зотни Аллоҳнинг Пайғамбари Муҳаммад соллаллоҳу алайҳи васаллам шунчалар яхши кўришлари мумкинмиди?! Ана ўша пок эр ва аёллар бўҳтончилар уларга қўяётган айблардан покдирлар. «Уларга мағфират ва карамли ризқ бордир». Уларга бу дунёда мағфират – гуноҳларини кечиш ва у дунёда гўзал ризқ – жаннат бордир. Шу билан ифк ҳодисаси – мусулмонлар жамоасини катта мусибатга солган ҳодиса ҳақидаги оятлар ниҳоясига етди. Бу ҳодиса Пайғамбар соллаллоҳу алайҳи васалламнинг ўзларини, у зотнинг оилаларини, бу оиланинг поклигини Аллоҳнинг Ўзи сақлашини исбот этди. «Нур» сурасининг бошидан то шу еригача жамиятда содир бўлиши мумкин бўлган бузғунчиликлар, зино, зинода айблаш, беайб одамлар ҳақида бузуқи миш-мишлар тарқатиш хусусида, уларнинг жазоси, оқибати ҳақида сўз кетди. Эндиги оятларда эса ўша бузғунчиликларнинг олдини олиш, Ислом жамиятида бу каби ишларнинг юз беришига йўл қўймаслик чоралари баён этилади. (“Тафсири Ҳилол” китобидан). Валлоҳу аълам!


13:52, 27.07.2021 // 70164\n«Ўзгидромет» 28 июль, чоршанба куни кузатиладиган об-ҳаво маълумотини тақдим этди.\nТошкент шаҳрида ҳаво бироз булутли бўлади, ёғингарчилик кутилмайди. Шамол шарқдан 5-10 метр/секунд тезликда эсади. Ҳарорат кечаси 23-25 даража, кундузи 36-38 даража бўлади.\nҚорақалпоғистон Республикаси, Хоразм вилоятида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шарқий шамол йўналишини ўзгартириб, ғарбдан 7-12 метр/секунд тезликда эсади, баъзи жойларда 17-22 метр/секундгача кучаяди, баъзида чангли бўрон билан 25-30 метр/секундгача кучайиши мумкин. Ҳарорат кечаси 20-25 даража, кундузи 32-37 даража бўлади.\nБухоро ва Навоий вилоятларида ҳаво бироз булутли бўлади, ёғингарчилик кутилмайди. Шарқий шамол йўналишини ўзгартириб, ғарбдан 7-12 метр/секунд тезликда эсади, баъзи жойларда 17-22 метр/секундгача кучаяди, баъзида чангли бўрон билан 25-30 метр/секундгача кучайиши мумкин. Ҳарорат кечаси 23-28 даража, кундузи 39-44 даража бўлади.\nТошкент, Самарқанд, Жиззах, Сирдарё вилоятларида ҳаво бироз булутли бўлади, ёғингарчилик кутилмайди. Шарқий шамол йўналишини ўзгартириб, ғарбдан 7-12 метр/секунд тезликда эсади, баъзи жойларда 17-22 метр/секундгача кучаяди, баъзида чангли бўрон билан 25-30 метр/секундгача кучайиши мумкин. Ҳарорат кечаси 20-25 даража, кундузи 33-38 даража бўлади.\nҚашқадарё ва Сурхондарё вилоятларида ҳаво бироз булутли бўлади, ёғингарчилик кутилмайди. Шарқий шамол йўналишини ўзгартириб, ғарбдан 7-12 метр/секунд тезликда эсади, баъзи жойларда 17-22 метр/секундгача кучаяди, баъзида чангли бўрон билан 25-30 метр/секундгача кучайиши мумкин. Ҳарорат кечаси 23-28 даража, кундузи 35-40 даража бўлади.\nАндижон, Наманган, Фарғона вилоятларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шарқий шамол йўналишини ўзгартириб, ғарбдан 7-12 метр/секунд тезликда эсади. Ҳарорат кечаси 22-27 даража, кундузи 32-37 даража бўлади.\nРеспубликанинг тоғ олди ва тоғли ҳудудларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шарқий шамол йўналишини ўзгартириб, ғарбдан 7-12 метр/секунд тезликда эсади, баъзи жойларда 17-22 метр/секундгача кучаяди, 25-30 метр/секундгача кучайиши мумкин. Ҳарорат кечаси 15-20 даража, кундузи 25-30 даража бўлади.\nМавзуга доир: Ўзбекистонга салқин ҳаво массаси кириб келиб, ҳафта давомида ҳарорат 33 даражагача пасайиши кутилмоқда\n15:11 Кеча // 114352\n19:38, 26.09.2021 // 73445\n13:25 Бугун // 63454\n07:34 Кеча // 60581\n22:53, 26.09.2021 // 54937


Дугонам будпарастга эрга тегди\n14:19 / 16.02.2021 | Feruza Yakubdjanova | 1130\nАссалому алайкум! Биз ўзбеклар мусулмонмиз. Дугонам ўзбек бўлиб туриб дини бошқа эрга тейган. Эрининг динида будларга тазим қилинаркан, лекин буни дугонам билмаган. Тўй совчи орқали бўлган, қиз билан бола бир-бирига мақул бўган, домла ҳам никоҳ ўқиган, тўйи ҳам бўлиб ҳозирда битта фарзандли бор. Биз турмушга чиқмасдан олдин дугонамиздан сўраганимизда бола мусулмонман деган экан, лекин аслида у ўзини динини мусулмониман деган манода айттганакан. Мусулмонман деганига яхши суриштрилмаган. Эри хитойлик, русчани тўлиқмасу лекин бемалол гаплашади. Дугонам русчани озгина билади, тушунади, бир-бирига яхши тушунтромаганидан ёки бир-бирини чунмаганидан бўлганми тўйдан олдин буни билмаган. Исломда муслима қизни ғайридинга эрга тегиши мумкин эмас деб эшитганман, дугонамга айтдим домлага бориб маслаҳат олинг десам эри йўқ унақамас ман ишонмиман дебти. Бошқала менга нима қиласан бировни оиласини бузиб боласиям борку дейишяпти. Ман бировни оиласини бузиш ниятим йўқ гуноҳкор бўбқомела деб айтдим дедим. Ўзим 5 маҳал намоз ўқиганим билан илмим кучлимас секин секин ҳадислани ўрганвоман Алҳамдулиллоҳ лекин бировлага ақл ўргатвотганде туюлиб қовоман. Ўзим турмуш қурмаганимам учун гапими қоралашвоти, дугонам қандай йўл тутгани мақул?\n– Ва алайкум ассалом! Сиз тўғри айтибсиз. Аллоҳ таоло "Бақара" сурасида марҳамат қилади:\nСилам рахимни узмадимми\nЙигит ва қиз ўзаро турмуш қуришга аҳд қилишса


Фермерлар буғдойини ҳокимдан асраб қолиш учун ғаллазорга сув қўймоқда\n22 феврал 2018, Тошкент вақти: 12:13\nЖиззах вилояти Зафаробод тумани ҳокими фермерларнинг режадан орттирган буғдойини мажбуран ўриб олишга киришди. Бу ҳақда Озодликка хабар берган фермерларнинг айтишларича, улар ҳокимнинг бу зўравонлигидан ўзига тегишли бўлган буғдойни қутқариб қолиш учун, ғаллазорга сув очиб юбормоқда ва ер лой бўлганидан сўнг, комбайнлар далага кира олмаяпти.\nЗафаробод туманидаги исми сир қолишни сўраган фермерлардан бирининг Озодликка айтишича, улар режани бажарган бўлса ҳам, лекин вилоят ҳокимининг буйруғи билан режадан ортиб қолган буғдойи ҳам мажбуран ўриб олиняпти:\n“Ҳаммаси вилоят ҳокимининг Синдоров совхозида ўтказган йиғилишидан бошланди. Кеча бўлди бу мажлис. 40та фермер йиғилишга бормабди, вилоят ҳокимининг жаҳли чиқиб, “нега булар мажлисга келмади, ҳаммасининг “оролча”ларда қолган буғдойини ҳам ўриб ол”, деб буйруқ берган экан. Шунинг учун кечадан бошлаб, 6та комбайн фермерларнинг режадан орттирган буғдойини ўриб олишга киришди”, дейди фермер.\nУнинг айтишича, фермерлар бу зўравонликдан ўз ҳаққини асраб қолиш мақсадида, буғдойзорларига сув очиб юбормоқда:\n“У фермер планини 100 қилиб бажарганми, 110 қилганми фарқи йўқ, бир чеккадан ўряпти. Бизнинг бўлимда 2 та "КЕЙС" комбайни ишлаяпти. Ярим соатда икки бункер қилиб, бўшатиб беряпти. Мошина тўғри қабул пунктига олиб бориб, фермернинг номидан топширяпти. Кеча биздаги бир фермернинг буғдойига комбайн тушди. Ишчи токи фермерга телефон қилиб, у етиб келгунча буғдойини ўриб бўлди. Бошини чангаллаганча қолди, бечора. Бу вазиятни кўрган бошқа фермерлар дарҳол буғдойзорга сув очиб юборяпти, чунки ер лой бўлса комбайн киролмайди. Ҳозирча шу йўл билан фермерлар ўзининг ҳаққини сақлаб турибди”, дейди фермер.\nЗафарободлик бошқа бир фермер эса, ҳоким фермерларнинг бу “усул”ига қарши чора топишни ваъда қилганини айтади:\n“Туман ҳокими, “сув қўйдингми, энди кўрасан, комбайн бермайман, қуриса ҳам барибир ўролмайсан”, деган. Чунки, одамларда хусусий комбайн йўқ, ҳаммаси МТПники”, дейди фермер.\nЗафаробод тумани ҳокимлигининг ўзини таништирмаган мулозими, фермерларнинг “оролча”сидаги буғдойнинг ўриб олиниши тадбири қарздор фермерларга қаратилганини айтди:\n“Тўғри, кеча шунақа воқеа бўлди. Вилоят ҳокими, прокурор, начальник милиция учаласи бир бўлиб пахтани ташлаб, томорқани гуллатиб қўйган, қарздорлиги бор уч-тўртта фермернинг буғдойларини ўриб олди. Ҳоким фермерликни ёпишга буйруқ берди”, дейди ҳокимлик мулозими.\nЗафаробод тумани ғалла тайëрлаш штаби бошлиғи Шуҳрат Ҳайдаров, Озодлик билан ўтган галги суҳбатда фермерларнинг режадан ортган буғдойига комбайн берилмаётганини тасдиқлаган эди:\n- Туманнинг буғдой топшириш режаси бажарилгандан кейин шартномани бажарган фермерга “оролча”(фермернинг режадан ортиб қолган буғдой ер майдони – таҳририят)ни ўришга рухсат берилади. Чунки, ҳали ўрилмаган минг гектар буғдой турибди. Аввал қолган фермерларнинг буғдойи ўриб олинади, туман режаси бажарилса, кейин уларнинг “оролча”сини ўришга киришади. Ўзи туманда 15 та комбайн қолган бўлса, комбайн етишмаётган бўлса. Бу, ҳар йили бўлаётган гап, деди штаб бошлиғи.\nБироқ, фермерларнинг айтишларича, режани ортиғи билан бажарган фермерларнинг буғдойи ҳам мажбуран ўриб олиняпти.\nФермерларнинг режадан ортган буғдойини ўрдирмаслик ва тортиб олиш ҳолатлари Ўзбекистоннинг бошқа ҳудудларида ҳам кузатилмоқда.\nХусусан¸ ўтган ҳафта Фарғона вилояти Фурқат тумани ички ишлар ходимлари фермерларнинг комбайнларини “ҳибс”га олди. Бу ҳақда Озодликка хабар берган фермерлар¸ режани 110-120 фоиз қилиб бажарганларига қарамай, туман ҳокими фермернинг ўзига қоладиган буғдойини ўрдиришга рухсат бермаëтганидан шикоят қилган эди.\n21 июнь куни Андижон вилояти Избоскан туманидаги “Чўнбоғиш Қутбиддин” фермер хўжалиги бошлиғи Ҳусниддин Ражабов¸ уни яқиндан билганларнинг айтишича, ўзини осиб қўйган. Ражабовга яқин фермерларга кўра, у режадан орттириб¸ ишчиларига тақсимлаш ниятида олиб қўйган буғдойини туман ҳокими тортиб олгандан сўнг, ўз жонига қасд қилган.\nВрачлардан буғдой учун 100 минг сўмдан йиғиб бериш талаб қилинмоқда\nОлтинсой ҳокими боғбон фермерларга буғдой солиғи солди


Марказий банк 5, 10, 20 ва 50 граммли олтин қуймаларни сотувга чиқарди – Газета.uz\n2 ноябр 2020, 22:52 Иқтисодиёт Жамият\n2 ноябридан Марказий банк ўлчовли олтин қуймаларни тижорат банклари орқали сотувга чиқармоқда. Бу ҳақда Марказий банк матбуот хизмати хабар берди.\nТаъкидланишича, оғирлиги 5, 10, 20 ва 50 грамм бўлган, 999,9 софликдаги олтиндан тайёрланган қуймалар махсус ҳимоя қадоқларида сотув учун тақдим этилади. Олтин қуймаларнинг қадоғи сертификат вазифасини бажаради ва ўз серия рақамига эга бўлади.\n5 грамм — 3 436 000 сўм\n10 грамм — 6 623 000 сўм\n20 грамм — 13 121 000 сўм\n50 грамм — 32 177 000 сўм\nОлтин эсдалик тангаси (31,1 грамм) — 20 014 000 сўм\nОлтин қуймалар Италиянинг Certiline Srl. компанияси билан хамкорликда ишлаб чиқилган махсус қадоқларда муомалага чиқарилади.\nҚадоқда 3 турдаги ҳимоя элементлари мавжуд.\nМаржа ва чегирма миқдорлари ўлчовли қуймаларнинг муомалага чиқарилиши ва муомалада бўлиши билан боғлиқ операцион харажатларни ҳисобга олган ҳолда белгиланади.\nБутун Ўзбекистон бўйлаб ўлчовли олтин қуймаларни сотиш ва қайтариб сотиб олиш шохобчалари (тўлиқ рўйхат) мавжуд.\nҚадоғи бут ҳолатдаги олтин қуймаларни Ўзбекистон ҳудудидан ташқарига олиб чиқишга рухсат берилади.\nЭслатиб ўтамиз, Марказий банк бундан аввал, 2018 йилда чиқара бошлаган олтин ва кумуш эсдалик тангаларининг барчаси ҳозирга келиб сотиб бўлинди. Жами 1900 та олтин ва 6900 та кумуш тангалар сотувга чиқарилганди. 2019 йил октябрь ойида кумуш тангалар, 2020 йил сентябрига келиб олтин тангалар сотувда қолмаган.


Европа Иттифоқи Ўзбекистондаги инсон ҳуқуқлари бўйича вазиятга баҳо берди\nМинбар 399 20.05.2019 13:26:01\nЖорий йил 13 майда Европа Иттифоқи (ЕИ) дунёда инсон ҳуқуқлари ва демократизация ҳолати ҳақидаги 2018 йил учун Йиллик ҳисоботни қабул қилди. Мазкур ҳисоботда ЕИнинг 2018 йилда флагман кампанияларидан бошлаб, инсон ҳуқуқлари бўйича умумжаҳон декларациясининг 70 йиллигига бағишланган кампаниялар ҳамда БМТдаги “Инсон ҳуқуқларининг яхши тарихи” Ташаббуси ишга туширилишига қадар иштироки ва ҳаракатлари тўғрисида қисқача ахборот берилади. Ҳисобот Ўзбекистондаги демократия ва инсон ҳуқуқлари бўйича вазият ҳақидаги маълумотни ўз ичига олган.\n1. Демократия ва инсон ҳуқуқлари бўйича вазият ҳақида маълумот: Ўзбекистон раҳбарияти инсон ҳуқуқлари бўйича вазиятни яхшилаш борасидаги саъй-ҳаракатларни айрим муваффақият билан давом эттирди. ЕИнинг рўйхатидаги деярли ҳамма маҳбус озод этилди. Бироқ реабилитиция қилинмади — улар ўзининг эмин-эркин ҳаракатланиши, ишга жойлашиш имконияти ва ҳоказоларни чеклайдиган маъмурий чекловларга ҳалигача дуч келмоқда. Пахта терими давридаги мажбурий меҳнатга қарши чоралар (хусусан, бола меҳнатига барҳам бериш) Халқаро Меҳнат Ташкилоти ва бошқа ҳамкорлар билан ҳамкорликда давом эттирилмоқда.\nФуқаролик жамияти фаолларига илк бор мустақил мониторинг олиб боришга рухсат берилди ва унинг натижалари кенг доирадаги манфаатдор томонлар томонидан муҳокама қилинди. Фуқаролик жамияти ташкилотларига рўйхатдан ўтиш ва ҳисобот бериш қоидалари соддалаштирилди. Аммо уларнинг амалдаги рўёби ҳануз саволларни туғдирмоқда. Шунингдек, Ўзбекистон диний эркинлик ва эътиқод масаласида “йўл харитаси”ни қабул қилди. Инсон ҳуқуқлари масалалари бўйича бир қатор қонунчилик мажбуриятларидан сўнг, айни пайтдаги масала ушбу мажбуриятларни бажаришдан иборатдир. Ҳукумат мамлакатда яшаётган фуқаролиги йўқ бўлган кишиларга фуқароликни бериб келаётгани жуда ижобий ҳодиса. Гарчи бу яхши ўсиш бўлса-да, Ўзбекистонда инсон ҳуқуқлари бўйича умумий вазият янада яхшиланишни талаб этади. Инсон ҳуқуқлари бўйича муаммолар бир қанча соҳаларда, хусусан, фикрини эркин баён этиш, ахборот, дин, йиғин ва ассоциациялар масаласидаги чекловларда сақланиб қолмоқда. Бундан ташқари, Ўзбекистон БМТнинг қийноққа қарши Конвенцияси Факультатив баёнини ратификация қилмади. Бу — жойларда қамоқда сақланаётганлар устидан самарали мониторинг тизимини яратишга имкон яратган бўларди. Албатта, бу борада бир қатор ижобий қадам ташланмоқда (масалан, қамоқхоналарда камералар ўрнатилмоқда, уларга тез-тез ташриф буюрилмоқда), бироқ мамлакатни инсон ҳуқуқлари соҳаси бўйича халқаро стандартларга яқинлаштириш учун янада дадил қарорлар зарур.\n2. ЕИ ҳаракатлари — фаолиятнинг калит йўналишлари: ЕИ инсон ҳуқуқлари ва демократия бўйича Ўзбекистон билан муҳокамаларда қатнашади. Жумладан, ЕИ — Ўзбекистон Кенгаш ҳамкорлиги ва Қўмита ҳамкорлиги, парламент ҳамкорлиги Қўмитаси, адлия масалалари, ички ишлар ва бошқа масалалар бўйича Қўмиталар ҳар йили учрашишади. Шу билан бирга, Европа парламентининг ташқи ишлар бўйича Қўмитаси ва Марказий Осиё/Монголия делегацияси, шунингдек, Ўзбекистонга масъул бўлган ишчи гуруҳ Кенгаши мамлакатга самарали ташрифларни буюрди. Муҳокамалар кенг қамровли масалаларни, хусусан, иккала томон кўтарган қийин масалаларни ҳам қамраб олди ҳамда конструктив ва дўстона руҳда кечди. ЕИ баёнот, нутқ, интервью, расмий ва норасмий қадамлар билан чиқиш қилаётиб, ўзининг ҳадикларини билдиришда давом этди ёки позитив ҳодисаларни тилга олди. Бундан кўзланган мақсад Ўзбекистон ҳукумати инсон ҳуқуқларини тўла ҳурмат қилишини таъминлашга ундашдир. Ўзбекистондаги ЕИ делегацияси ўзбек омбудсмани ва инсон ҳуқуқлари бўйича Миллий марказ билан яқин алоқани қўллаб-қувватлади. Пахта терими вақтида мажбурий меҳнатга баҳрам бериш ЕИ учун бирламчи бўлиб қолади; бу Халқаро Меҳнат Ташкилоти ҳамда бошқа манфаатдор томонлар томонидан мунтазам ва синчиклаб назорат қилинмоқда.\n3. ЕИ билан иккитомонлама ўзаро сиёсий муносабат. Умуман олганда ЕИнинг Ўзбекистон билан алоқаси кенгайди, чуқурлашди ва янада конструктив бўлди. Буни иккала тараф қадрлайди. Натижада кенгайтирилган ҳамкорлик ва шерикчилик ҳақидаги янги Келишувга асосан, музокаралар 2018 йил ноябрь ойидан бошланди. Бу — Ўзбекистон Бутунжаҳон савдо ташкилоти ва Умумий преференциялар схемаси (ВСП+)га аъзо бўлишга иштиёқ билдирган пайтга тўғри келди.\n4. ЕИнинг молиявий иштироки: ЕИ ривожланиш мақсадида ҳамкорлик Инструменти (DCI), Барқарор кўмаклашиш ва дунё Инструменти (IcSP) ҳамда деморкатия ва инсон ҳуқуқлари бўйича Европа инструменти (EIDHR) орқали молиялаштириладиган лойиҳаларга молиявий ёрдам кўрсатишда давом этди. Ўзбекистондаги ижобий ҳодисаларни акс этириш мақсадида санаб ўтилган Инструментлар охиргисининг бюджети 50 фоизга оширилди. 2018 йилда Европа Иттифоқи EIDHR “Фуқаролик жамияти тараққиёти иқтисодий, ижтимоий ва маданий ҳуқуқлар тараққиётида” ва “Аёллар ҳимояси ва бандлиги орқали уларнинг ҳуқуқлари тараққиёти” номли молиялаштирадиган лойиҳаларини ишга туширди. Шу билан бир қаторда, “Ўзбекистондаги заиф болалар ҳимояси механизмини яхшилаш — Ўзбекистондаги SOS болалар қишлоғи” лойиҳасини амалга оширишни давом эттирди, “Заиф эркак ва аёллар ўз ҳуқуқларидан фойдаланишига кўмаклашиш” лойиҳасини муваффақиятли тарзда якунлади. Ривожланиш мақсадида ҳамкорлик Инструменти (DCI) мамлакатдаги болалар мажбурий меҳнати бўйича четдан мониторингни молиялаштиришни тўхтатгани йўқ. Европа Иттифоқи БМТ Тараққиёт Дастури, ЮНИСЕФ, Европада хавфсизлик ва ҳамкорлик ташкилоти ва Жаҳон банки билан узвий ҳамкорликни йўлга қўйди.\n5. Кўп томонлама контекст. Ўзбекистон 2018 йил майда Универсал даврий шарҳ (УПО) да конструктив иштирок этди ва 212 таклифдан 201 тасини қабул қилди. Ўзбекистон ҳукумати Венециан комиссияси ҳамда Демократик институтлар ва инсон ҳуқуқлари бўйича Бюрога 2019 йилги сайловлар учун ўзининг сайлов кодексини тақдим қилди. Ушбу масала юзасидан у 2018 йил октябрда хулоса олган эди. ЕИ мазкур тавсиялар қаторида Демократик институтлар ва инсон ҳуқуқлари бўйича Бюронинг мамлакатдаги президент сайловлари бўйича илгари берган тавсияларни ҳам қатъий маъқуллайди. Ўзбекистон инсоннинг Европада хавфсизлик ва ҳамкорлик ташкилоти ҳамда Демократик институтлар ва инсон ҳуқуқлари бўйича Бюрода ўлчанишини амалга ошириш тўғрисидаги мажлисда фаол қатнашди.\nҲукумат, шунингдек, халқаро ноҳукумат ташкилотлар, жумладан, Human Rights Watch, Amnesty International, инcон ҳуқуқлари бўйича Халқаро шериклик, сайлов тизимлари Халқаро фонди, Ўзбек-немис форуми, Халқаро қамоқ ислоҳоти ва бошқалар билан биргаликда ишлади. Битта халқаро мустақил оммавий ахборот воситаси (“Америка овози”) мамлакатда аккредитациядан ўтди.\n2018 йил ноябрда Ўзбекистон инсон ҳуқуқлари бўйича Умумжаҳон декларациясининг 70 йиллик юбилейи муносабати билан ижобий ташаббусга — Осиё форумини ўтказишни илгари сурди. Бўлғуси тадбирдан янада фаол ва интерактив иштирок билан фуқаролик жамияти субъектлари ютишади.


Импичмент масаласи янги босқичга ўтди » Ўзбекистон янгиликлари – Zamin.uz\n08 декабрь 2019, 11:03\nВакиллар қўмитаси эшитувларни бошлаши билан Трампга билдирилган ишончсизлик вотуми янги босқичга кўтарилди, деб хабар беради The Washington Post.\nИмпичментда Мюллер қатнашадими?\nВакиллар палатасида асосий диққат Украинага қаратилган.\nҲуқуқ қўмитаси раиси Жерольд Надлер Трампни Мюллерга Украина ва Россия борасидаги суриштирувга халақит берганликда айблаб чиқди.\nМахсус прокурор Р. Мюллер Трамп одил судлов тизимига халақит берган-бермагани ҳақида чурқ этмади. Мюллер, аксинча, амалдаги президентни судга тортиб бўлмайди деган хулоса берди. Шу билан бир қаторда, у беш ҳолатда Трампни маҳкамага тортишга асос борлигини яшириб ўтирмади. Бу нутқдан сўнг демократлар Мюллерни импичментга жалб этиш лозим демоқда.\nПрофессор Памела Карлан жамоатчилик диққати марказида\nСтенфорд университетида ҳуқуқшунос бўлиб ишлайдиган профессор Памела Карлан эшитув давомида асосий фактларга етарли эътибор берилмаётгани ҳақида бонг урди. У чиқиши мобайнида амалдаги президентнинг ашаддий ҳимоячиси бўлган вакиллар палатаси аъзоси, республикачи Дуглас Коллинзни беаёв танқид қилди. Республикачилар ҳам мум тишлаб қолмади.\nОқ Уй матбуот котиби Стефани Гиришам Карлан импичментга дахлдор бўлмаган шахсларни ҳам айблаётгани Стенфорд университети профессори учун уят эканини билдирди.\nКарланни танқид қилганлар орасида Оқ Уйнинг биринчи хоними ҳам бор:\n«Вояга етмаган ўсмир дахлсизлик ҳуқуқига эга. Уни сиёсатга тортишлари мақбул эмас. Памела Карлан, айбсиз гўдакни сиёсатдаги можароларга тортаётганингиздан уялсангиз бўлар эди».\nТрампни ҳимоя қилишни истамаётган республикачи\nРеспубликачилар партияси вакили, Жорж Вашингтон университети профессори Жонатан Терли қўмитадаги сўровларга яхшигина тайёрланиб келди. У сўз бошидаёқ Трампни ҳурмат қилмаслигини, аммо у импичментга лойиқ эмаслигини таъкидлади. У Трамп тарафдори эмаслигини, ўтган сайловда унга қарши овоз берганини, унинг матбуотдаги чиқишлариг танқидий қарашини айтиб ўтди.\nШу билан бирга, у Трампнинг Украинадаги сиёсати президентга қарши импичмент учун асос бўла олишини урғулаб ўтди.\nЖонатан Терли президент Трампга қарши далиллар берар экан, унга қарши импичмент шитоб билан бораётганини ҳам айтиб ўтди. Хусусан, Терли «етарли асосга эга бўлмаган иш юзасидан» амалдаги президентни бўшатиш яхши эмаслигини айтиб ўтди.\nЯнгиликлар » Дунё » Импичмент масаласи янги босқичга ўтди\n10:50 Томас Мюллер “Бавария”да қолади


Microsoft смартфондан суратларни Windows 10’га тезкор кўчирувчи илова тақдим этди - Terabayt.Uz\nWindows 10 Mobile платформасининг умри тугаганлигини тан олган Microsoft компанияси энди смартфонлар учун иловалар ишлаб чиқаётганидан хабарингиз бор. Корпорация бунда иловаларнинг компьютерлар учун ишлаб чиқилаётган Windows операцион тизими билан имкон қадар интеграциясини ҳам назарда тутади.\nMicrosoft корпорациясининг Photos Companion деб аталган янги дастури iOS ҳамда Android тизимли смартфонлардаги фотосуратларни Windows 10 тизимида ишловчи компьютерга тезкорлик билан ва осон кўчириш имконини беради.\nБунинг учун, смартфонни ҳам компьютер уланиб турган Wi-Fi тармоғига улаш керак бўлади. Сўнг компьютернинг «Фотосуратлар» («Фотографии») дастуридаги QR-кодни смартфондаги Photos Companion иловаси ёрдамида сканерлайсиз. Кейин эса смартфондаги кўчирилиши керак бўлган суратларни танлаб, «Тайёр» («Done») тугмачасини босасиз. Расмлар тезда компьютерингизга нусхалаб ўтказилади.\nЎҚИНГ: Ҳар қандай Android-смартфонни энди Windows 10’га айлантира оласиз!\nКомпьютерингизнинг «Фотосуратлар» дастурида QR-код кўрсатилиши учун, экраннинг юқори ўнг бурчагидаги «Импорт» тугмачасини босиш ва «Wi-Fi тармоғи орқали мобил қурилмадан» («С мобильного устройства по сети Wi-Fi») бандини танлаш лозим. Агарда рўйхатда бундай банд йўқ бўлса, у ҳолда дастурнинг параметрларини охиригача варақлаб бориб, «Функцияларнинг дастлабки версияларини кўрсатиш» («Показать предварительные версии функций») бандини фаол ҳолатга келтириб қўйинг. Сўнг «Фотосуратлар» дастурини битта ўчириб, қайтадан очсангиз, «Импорт» менюсида «Wi-Fi тармоғи орқали мобил қурилмадан» банди яна кўриниб қолади.\nАйтиш керакки, Photos Companion иловаси – тажрибавий сервислар билан шуғулланувчи Microsoft Garage жамоасининг маҳсулотидир. Компаниядан таъкидлашларича, мазкур илова, айниқса, талабаларга жуда қўл келади – смартфонидаги фотосуратларни ўқув компьютерларига ўтказиш қулайлашади.\nPhotos Companion иловасини ўрнатиб олиш учун Apple мобил қурилмалари эгалари мана бу ҳавола ёрдамида iTunes’га, «яшил роботчали» смартфон соҳиблари эса мана бу ҳавола орқали Google Play каталогига ўтишлари мумкин.\nЎҚИНГ: Microsoft Edge браузерини энди iOS ва Android-қурилмаларга бемалол ўрнатиш мумкин\n#Android #iOS #Windows 10 #иловалар #Photos Companion


Шифокор – давлат ҳимоясида | "Адолат" СДП\nШифокор – давлат ҳимоясида\nДавлатимиз раҳбарининг Олий Мажлисга Мурожаатномаси жамоатчилик томонидан қўллаб-қувватланмоқда. Бу бежиз эмас. Унда ҳеч бир йўналиш эътибордан четда қолмади. Жумладан, тиббиёт соҳасига алоҳида эътибор қаратилгани нафақат соҳа ходимларининг, барчанинг дилидаги иш бўлди.\nШифокорларнинг жамиятдаги ўрни ва мақомини кучайтириш, ушбу касб эгаларига муносиб меҳнат шароити яратиш ва даромадини кўпайтириш бўйича амалий чоралар кўрилиши, айниқса, халқимиз соҳа вакилларининг ҳурматини жойига қўйиши лозимлиги таъкид этилгани ўринли. Чунки бу билан нафақат тиббиёт, айни вақтда халқимиз саломатлигига бўлган эътибор ортади.\nМатбуот орқали кўриб турибмиз, кейинги вақтда тиббиёт ходимлари билан боғлиқ кўнгилсизликлар кўп кузатилмоқда. Шифокорларга нисбатан қўл кўтаришгача борилаётганидан кўз юмиш қийин. Бу ўз саломатлигимизга қарши чиқишдан бошқа нарса эмас. Ва айни вақтда саломатлик посбонларининг касбига муносабати ўзгаришига ҳам олиб келиши мумкин. Айниқса, ёш кадрлар юрак олдириб қўйиши мумкин.\nЭнди бутунлай бошқача бўлади. Аниқроқ қилиб айтганда, шифокор давлат ҳимоясига олинди. Бу борада жамоатчилик назоратини йўлга қўйиш янада фойдали. Биз “адолатчилар” бу ҳаракатнинг ташаббускори бўлишимиз лозим.\nЎзбекитон “Адолат” СДП


урок – idum.uz\nОдатда мактабларда дарс машғулотлари 45 дақиқа давом этади. Лекин ҳеч уйлаб кўрганмизми, нега айнан 45 дақиқа? Албатта қизиқарли дарс учун 45 дақиқа жудаям кам кўриниши мумкин. Лекин куннинг иссиқ кунлари, бунинг устига 4 чоракда дарс машғулотлари 45 дақиқа бўлиши жудаям…\nadmin 17.04.2021 Фактлар Фикр билдирилмаган\n22.01.2016 Инглиз тилини ўрганамиз! 1та фикр билдирилган\n09.04.2015 Инглиз тилини ўрганамиз! 2 фикр билдирилган